Aspirasi perjalanan seni seniman veteran harus dijadikan aset dan panduan- Annuar Musa

JOHOR BAHRU, 17 April- Pihak berkaitan seperti Perbadanan Kemajuan Filem Nasional (Finas) disaran mengambil langkah tertentu untuk meletakkan kedudukan seniman negara di tempat yang sepatutnya.Menteri Komunikasi Multimedia (MenKOMM), Tan Sri Datuk Seri Panglima TPr Annuar Haji Musa berkata seniman veteran bukan sahaja perlu dikenang bahkan perlu terus digali kreativiti."Saya harap akan ada satu suasana dan bentuk penghargaan bukan saja kita mengenang bahkan kita menggali daya kreativit mereka yang terdahulu yang telah meletakkan asas kepada industri perfileman negara dan juga peranan seniman dalam proses pembangunan "Agar sumbangan mereka bagi proses pembangunan negara bangsa menerusi filem dapat terus mekar dan aspirasi perjalanan hasil karya Mat Sentol harus dijadikan aset dan panduan kepada generasi muda."Mat Sentol adalah legenda hidup dan wira tidak didendang yang harus kita hargai. Dengan adanya sambutan Hari Seniman setiap 22 Mac, kita harap seniman-seniman seperti Mat Sentol ini dikenang dan dihargai," katanya.

(MenKOMM, Tan Sri Annuar Musa, kanan) berbual dengan Mat Sentol (tengah) di kediamanseniman berkenaan di Larkin, Johor Bahru)

Beliau menyatakannya selepas menziarahi pelakon dan pelawak veteran Mat Sentol atau Abdul Rashid Yahaya di kediamannya di Larkin, Johor Bahru.Turut mengiringi beliau, Ketua Pegawai Eksekutif FINAS, Prof. Dr. Md Nasir Ibrahim.Pada majlis sama, beliau turut menyampaikan sumbangan berupa wang tunai dan juga pakaian kepada seniman tersebut.


125 bandar bakal capai status bandar bahagia menjelang 2025 - PLANMalaysia

KUALA TERENGGANU, 17 April- Jabatan Perancangan dan Desa (PLANMalaysia) menyasarkan sebanyak 125 bandar akan mencapai skor melebihi 80% untuk dikategorikan sebagai bandar bahagia dalam Indeks Kebahagiaan pada tahun 2025.  Ke arah mencapai tujuan itu, kerajaan melalui Rancangan Malaysia Ke-12 (RMKe-12) telah memberi penekanan kepada pengukuhan kesejahteraan yang merangkumi pelbagai aspek. Ketua Pengarah PLANMalaysia, Dr Alias Rameli berkata ia merangkumi enam aspek iaitu sistem penjagaan kesihatan, menangani kemiskinan secara menyeluruh, pembangunan rumah mampu milik yang berkualiti, mempergiatkan aktiviti ekonomi, gaya hidup aktif dan memperkukuh perpaduan.  Dalam masa sama, ia turut memerlukan kerjasama daripada kerajaan negeri untuk merealisasikannya agar aspek kebahagiaan yang menjadi indikator dalam indeks itu tercapai dan dapat dinikmati manfaatnya oleh penduduk setempat. "Salah satu indikator yang sering ditanya oleh pihak pelabur luar ialah berkaitan dengan tahap berkaitan kebahagiaan. Jadi sekarang, ini telah menjadi satu perkara yang penting untuk pelabur antarabangsa sebelum mereka membuat pelaburan di peringkat negara, negeri kemudian PBT tertentu. Maka, indeks berkaitan kebahagiaan ini dirujuk juga," kata Alias selepas menyampaikan Anugerah Bandar Bahagia 2021 PBT Terengganu kepada Menteri Besar, Datuk Seri Dr Ahmad Samsuri Mokhtar di sini.

(Ketua Pengarah PLANMalaysia, Dr Alias Rameli menjelaskan perkara tersebut kepada media selepasmenyampaikan Anugerah Bandar Bahagia 2021 PBT Terengganu)

Empat PBT di Terengganu yang menerima skor lebih 80% dalam Indeks Kebahagiaan PBT 2021 ialah Kuala Terengganu, Dungun, Marang dan Setiu. Sementara itu Ahmad Samsuri berkata kerajaan negeri akan memastikan tiga lagi PBT iaitu Kemaman, Besut dan Hulu Terengganu akan mencapai status bandar bahagia dalam penilaian indeks tahun ini.“Saya percaya semua perkara sedang dilaksanakan oleh pihak PBT untuk mempercepatkan dan meningkatkan lagi kualiti perkhidmatan kepada rakyat agar semua permasalahan dapat diselesaikan dengan pantas dan memuaskan hati semua orang.“Kita akan usaha agar dapat penuhi semua kriteria yang ditetapkan dalam penilaian Indeks Kebahagiaan ini. Antaranya proses pendigitalan dan penggunaan internet lebih meluas agar skop perkhidmatan kepada rakyat dapat dipertingkatkan," katanya kepada media.


Pesawat Boeing 737-800 diterbangkan semula China Eastern Airlines

(China Eastern Airlines menggunakan semula pesawat Boeing 737-800 bagi penerbangan komersial/REUTERS)

BEIJING, 17 April- China Eastern Airlines menggunakan semula pesawat Boeing 737-800 bagi penerbangan komersial, kurang sebulan selepas insiden yang meragut 132 nyawa dan lebih 200 pesawat syarikat itu tidak dibenarkan terbang.Penerbangan China Eastern MU5843, dikendalikan oleh pesawat Boeing 737-800 berusia tiga tahun, berlepas dari bandar Kunming pada jam 9.58 pagi (waktu tempatan) hari ini dan mendarat di Chengdu, jam 11.03 pagi, berdasarkan data ditunjukkan Flightradar24.Pesawat itu yang melengkapkan ujian penerbangan semalam, berlepas dari Chengdu, pada jam 1.02 tengah hari menuju ke Kunming, menurut data Flightradar24.Sebuah lagi jet Boeing 737-800 melakukan ujian penerbangan pagi tadi di Shanghai, yang adalah pangkalan China Eastern.Syarikat penerbangan itu bagaimanapun enggan mengulas.

(Seorang lelaki mengambil gambar pesawat China Eastern Airlines ketika terbang di udara/FOTO HIASAN REUTERS)

Pada 21 Mac lalu, pesawat MU5735 dalam perjalanan dari Kunming ke Guangzhou, terhempas di kawasan pergunungan Guangxi dan membunuh 123 penumpang dan sembilan anak kapal dalam insiden penerbangan terburuk China dalam tempoh 28 tahun.China berjaya mendapatkan semula kedua-dua kotak hitam dan memberitahu akan menyerahkan laporan awal kepada agensi penerbangan Pertubuhan Bangsa-Bangsa Bersatu (ICAO) dalam tempoh 30 hari selepas kejadian. - REUTERS


JAKOA perluas Program Tanam Semula Komersial di RPS Dala

GERIK, 17 April- Jabatan Kemajuan Orang Asli (JAKOA) kini memperluaskan Program Tanam Semula Komersial (TSK) di kawasan Rancangan Pengumpulan Semula (RPS) Dala fasa 8 dan 9 di Gerik, Perak.  Komitmen berkenaan diteruskan bagi mencapai pembangunan secara inklusif dan meningkatkan taraf sosioekonomi masyarakat orang asli di kawasan berkenaan. Menteri Besar Perak, Datuk Seri Saarani Mohamad berkata projek pembangunan dengan kerjasama Pihak Berkuasa Pekebun Kecil Perusahaan Getah (RISDA) itu akan melibatkan 105 orang peserta dari empat buah kampung di RPS Dala."Agensi yang kita bagi tanggungjawab untuk mereka bangunkan tanah ini dengan tanaman getah seluas 200 hektar, jadi setelah sempurna siap dibangunkan. Maka hari ini, tanah ini diserahkan semula kepada JAKOA kemudian JAKOA menyerahkan kepada orang kampung untuk mereka toreh keluarkan hasil," kata Saarani selepas merasmikan majlis Penyerahan Ladang TSK RPS Dala Fasa 8 dan 9 di Gerik, Perak.

(Menteri Besar Perak, Datuk Seri Saarani Mohamad ditemui media selepas merasmikan majlisPenyerahan Ladang TSK RPS Dala Fasa 8 dan 9 di Gerik, Perak)

Tambah beliau, projek seumpamanya telah dilaksanakan di beberapa kampung Orang Asli lain antaranya di Pos Legap dan Pos Kuala Mu di Sungai Siput, Pos Kemar di Gerik serta Kampung Kajang di Kuala Kangsar.


Kompleks Sukan Bukit Merbau bernilai RM411 juta, persediaan Sukma Kelantan 2026

(Menteri di Jabatan Perdana Menteri (Ekonomi), Datuk Seri Mustapa Mohamed)

KOTA BHARU, 17 April- Pembinaan Kompleks Sukan di Bukit Merbau, Pasir Puteh akan melibatkan kos keseluruhan berjumlah RM411 juta Menteri di Jabatan Perdana Menteri (Ekonomi) Datuk Seri Mustapa Mohamed berkata, kompleks yang dibina sebagai persediaan Kelantan menjadi tuan rumah Sukan Malaysia (SUKMA) 2026 itu, dibangunkan secara perkongsian stratergikantara Kerajaan Persekutuan dan Negeri.  Katanya, Kerajaan Persekutuan meluluskan peruntukan berjumlah RM276 juta bagi tujuan pembinaan manakala selebihnya di bawah tanggungan Kerajaan Kelantan melibatkan kos pengambilan tanah serta infra berkaitan termasuk membina laluan keluar masuk.  "Perancangannya ialah kerja-kerja pembianaannya bermula tahun depan, Tahun ni kerja - kerja reka bentuk dimulakan dengan kerja infrastruktur sebelum projek itu dapat di laksanakan."Kerajaan negeri memberi komitmen untuk cuba mempercepatkan proses pengambilan tanah."Ini kadangkala menimbulkan masalah kerana bilangan lotnya terlalu banyak dan melibatkan perbicaraan.," katanya.Beliau bercakap demikian pada sidang media selepas taklimat status projek pembangunan Rancangan Malaysia ke-12 (RMK-12) Negeri Kelantan di bilik gerakan bahagian Majlis Mesyuarat Kerajaan, MABNA Kompleks Kota Darulnaim, di sini. Hadir sama, Setiausaha Kerajaan Kelantan, Datuk Nazran Muhammad dan Pengerusi Jawatankuasa Kerja Raya, Infrastruktur, Pengangkutan dan Utiliti Negeri, Datuk Azami Mohd Noor.

(Kompleks yang dibina sebagai persediaan Kelantan menjadi tuan rumah SukanMalaysia (SUKMA) 2026 itu/FOTO FB KELANTAN STATE)

Sementara itu, mengenai status projek pembangunan RMK-12 di negeri itu, Mustapa memaklumkan setakat ini sebanyak RM334 juta atau 14 peratus daripada jumlah peruntukan pembangunan Kelantan tahun ini telah dibelanjakan.  Bagaimanapun, katanya jumlah itu masih rendah berbanding sasaran iaitu 25 peratus perbelanjaanbagi suku pertama tahun 2022 ekoran beberapa isu berbangkit yang menyebabkan kelewatan pelaksanaan antaranya melibatkan kekurangan tenagakerja selain masalah tapak.  Katanya, setakat ini sebanyak 385 projek pembangunan di bawah RMK-12 melibatkan kos berjumlah RM19.87 bilion diluluskan di Kelantan. "Ia membabitkan 83 projek baru dan 302 projek sambungan dan sepanjang tahun ini sebanyak RM2.39 bilion telah diperuntukkan untuk pelaksanaan projek di bawah RMK-12.


Penggabungan koperasi borong dan runcit mampu bantu pengawalan harga - PM

BERA, 17 April- Koperasi yang terlibat dengan pemborongan dan peruncitan disaran bergabung bagi membolehkan rantaian pemborongan dan peruncitan dikuasai sepenuhnya.  Perdana Menteri, Datuk Seri Ismail Yaakob berkata ia sekali gus memutuskan rantaian tersebut yang dikuasai orang tengah. Tambahnya, melalui penggabungan koperasi itu juga turut membantu kawalan harga dibuat."Saya penuh yakin kalau kerjasama koperasi diperhebatkan, Insya-Allah setiap rantaian nilai dalam perniagaan peruncitan ini dapat dikawal dan akan memberikan faedah kepada pengguna apabila mungkin kita akan dapat menurunkan harga barangan tersebut," kata Ismail Sabri ketika berucap pada Majlis Perasmian MG Coopmart-Kopbera & Jualan Murah Semarak Ramadan Keluarga Malaysia Parlimen Bera di Bera, Pahang.

(Perdana Menteri, Datuk Seri Ismail Sabri Yaakob merasmikan MG Coopmart-Kopbera & Jualan MurahSemarak Ramadan Keluarga Malaysia Parlimen Bera, hari ini)

Tambah beliau, koperasi itu dilihat dapat menjadi tempat bergantung sekiranya pengguna ingin memiliki harga barangan yang murah.  Dalam pada itu, beberapa langkah perlu diambil bagi mengurangkan peranan orang tengah dalam usaha membolehkan barangan dijual dengan harga lebih murah.


Indonesia kutuk sekeras-kerasnya tindakan ganas Israel di Masjid Al-Aqsa

(Rakyat Palestin mengibarkan bendera Palestin semasa pertempuran dengan polis zionis Israel di perkarangan Masjid Al-Aqsa/FOTO AP)

JAKARTA, 17 April - Kerajaan Indonesia mengutuk sekeras-kerasnya keganasan yang dilakukan tentera Israel terhadap rakyat Palestin di kompleks Masjid Al-Aqsa pada Jumaat.Dalam satu kenyataan dikeluarkan Kementerian Luar Indonesia, negara ini menggesa keganasan terhadap orang awam dihentikan serta-merta.

(Polis Zionis Israel mengacukan senjata kepada ribuan rakyat Palestin di perkarangan masjid Al-Aqsa di Baitulmaqdis yang sedang berkumpul untuk Solat pada Jumaat lalu/FOTO AP)

“Keganasan terhadap orang awam ini tidak boleh dibenarkan dan mesti dihentikan serta-merta, terutamanya di tempat ibadat, Masjid Al-Aqsa, semasa Ramadan,” menurut kenyataan itu.Lebih 150 rakyat Palestin dilaporkan cedera apabila tentera rejim Israel menyerbu kawasan masjid selepas solat subuh pada Jumaat. - BERNAMA


Usahawan perlu daftar sistem PADU

JOHOR BAHRU, 17 April - Usahawan di Johor digalakkan mendaftar dibawah Sistem Pusat Data Usahawan (PADU) bagi memastikan segala bantuan dapat disalurkan oleh Kerajaan dan Perbadanan Usahawan Johor (PUJB). Ia termasuk, mengenal pasti program yang sesuai untuk semua usahawan diJohor. Menurut EXCO Belia, Sukan, Pembangunan Usahawan, Koperasi dan Sumber Manusia, Mohd Hairi Mad Shah, PADU berperanan sebagai pusat pengumpulan maklumat usahawan di Johor dan merekodkan hampir 10 ribu usahawan berdaftar di bawah sistem tersebut. Ketika ini ramai usahawan di Johor berusaha membangunkan perniagaan sendiri tanpa sokongan pihak sepatutnya.Susulan itu, katanya, PUJB akan membuat struktur baharu dengan setiap program membabitkan usahawan perlu merujuk kepada badan itu untuk jalinan kerjasama dalam usaha memastikan tiada pihak mengambil kesempatan. "Saya telah meminta agar selepas ini PUJB membuat satu struktur yang baru, apabila semua program yang melibatkan usahawan mereka perlu rujuk kepada PUJB untuk kita adakan satu sinergi yang mana usahawan-usahawan kita tidak boleh mengambil kesempatan dan keuntungan daripada orang atas," katanya selepas merasmikan Program Ziarah Kasih Sempena Ihya Ramadhan bersama Majlis Pembangunan Usahawan Negeri Johor (MPUNJ) 2022 di sini Katanya lagi, sistem PADU berlainan dengan sistem lain yang membolehkan 49 agensi di bawah PUJB menyalurkan bantuan sewajarnya kepada usahawan berkaitan."Ia menjadi pusat sehenti yang mana apabila usahawan berdaftar, kita tahu ke mana dan bantuan apa diperlukan mereka."Usahawan boleh berdaftar secara dalam talian atau hadir terus ke pejabat PUJB di Pusat Komersial Iskandar Puteri, Gelang Patah di sini," katanya. Turut hadir, Pengarah Eksekutif PUJB, Mohd Radzi Mohd Amin.

(Mohd Hairi melepaskan konvoi Program Kasih Ihya Ramadan kali di PUJB Pusat Komersial Iskandar Puteri, Gelang Patah)


Desa Tanpa Tunai inisiatif Bank Rakyat bantu mudahkan proses perniagaan

KANGAR, 17 April - Kementerian Pembangunan Usahawan dan Koperasi melalui Bank Rakyat menyasarkan untuk mewujudkan empat buah Desa Tanpa Tunai di seluruh negara menjelang hujung tahun ini.Ketua Setiausaha Kementerian Pembangunan Usahawan dan Koperasi, Datuk Suriani Ahmad berkata, ia sebagai salah satu inisiatif untuk melancarkan proses jual beli dalam perniagaan.Beliau yang juga Ahli Lembaga Pengarah Bank Rakyat berkata pembelian dalam talian dan transaksi tanpa tunai semakin meningkat kerana ramai yang tidak lagi menggunakan wang kertas ketika berurusan di kedai-kedai.“Sejak kita memperkenal kempen ini, semakin ramai penduduk luar bandar membuka akaun Bank Rakyat dan mereka mendapati pembelian secara dalam talian amat mudah."Inisiatif ini juga bertujuan untuk mendidik peniaga dan pembeli supaya lebih ke hadapan selari dengan peredaran zaman yang semakin canggih," katanya ketika ditemui pada Program Santai Namun Sampai di kampung Warna Warni di Kuala Perlis, di sini.

(Tuanku Syed Faizuddin Putra Jamalullail hadir sama dalam Program Santai Namun Sampai di kampung Warna Warni)

Perasmian program tersebut disempurnakan Raja Muda Perlis, Tuanku Syed Faizuddin Putra Jamalullail.Sementara itu, Tuanku Syed Faizuddin bertitah, usaha Bank Rakyat memperkenal program Desa Tanpa Tunai sangat baik seterusnya memberi kemudahan kepada penduduk.“Ia dilihat sebagai suatu langkah ke hadapan bagi memberi nafas baharu kepada penduduk sekitar kawasan luar bandar.“Saya juga mengucapkan syabas dan tahniah atas inisiatif institusi perbankan tersebut yang sentiasa komited menyokong pembangunan sosioekonomi masyarakat menerusi pelbagai program keusahawan,” titah baginda.


RM702,000 geran diperuntukkan untuk 234 peniaga

BERA, 17 April - Seramai 234 peniaga kecil Sahabat Usahawan Amanah Ikhtiar Malaysia (AIM) dan TEKUN Nasional daerah Bera menerima geran Bantuan Banjir Keluarga Malaysia (BBKM), hari ini.  Geran yang diperuntukkan sebanyak RM702,000 itu disampaikan oleh Perdana Menteri, Datuk Seri Ismail Sabri Yaakob. Peniaga dan usahawan kecil sederhana yang terjejas ketika bencana banjir Disember tahun lalu menzahirkan kesyukuran atas keprihatinan kerajaan menghulurkan bantuan.  Pengusaha katering, Rohaya Abd Rahim berkata, jumlah RM3,000 diperoleh setiap peniaga sekali bayar tanpa bayaran balik itu dapat digunakan untuk membeli kelengkapan perniagaan yang musnah. "Sumbangan ini dapat membantu mengembalikan semangat peniaga yang terjejas untuk kembali bangkit berniaga.  "Alhamdulillah RM3,000 kita boleh beli barang kelengkapan untuk cari modal barulah, alhamdulillah saya syukur dengan dapat bantuan ini," katanya. Sementara itu, peniaga kedai makan, Anniza Ahmad yang mengalami kemusnahan perniagaan sepenuhnya berkata, dengan keprihatinan ini, ia dapat meringankan pihaknya untuk melengkapkan modal perniagaan yang diusahakannya.

(Anniza Ahmad, peniaga kedai makan yang menerima geran (BBKM)

"Saya sangat bersyukur sebenarnya, sedikit sebanyak dapat membantu. Tapi kalau di ikutkan kos kerugian lebih sebenarnya daripada bantuan ini. Tapi apa pun setakat ini alhamdulillah, saya boleh guna untuk beli barang perniagaan," katanya di sini.Dalam majlis tersebut, Perdana Menteri, Datuk Seri Ismail Sabri Yaakob turut merasmikan Pasaraya MG Coopmart- KopBera dan jualan murah semarak ramadan Keluarga Malaysia parlimen Bera.  Turut hadir, Menteri Pembangunan Usahawan dan Koperasi, Tan Sri Noh Omar dan Presiden Angkasa, Datuk Dr Abdul Fattah Abdullah.


Program Sedekad Jelajah Ramadan rai keluarga nelayan

PEKAN, 17 April - 74 keluarga nelayan diraikan dalam program Sedekad Jelajah Ramadan anjuran Pahangfm di Kampung Nenasi, di sini. Pada majlis tersebut, sumbangan turut diberikan kepada golongan warga emas dan asnaf.  Menurut Pengerusi Jawatankuasa Sains, Teknologi, Inovasi, Komunikasi dan Multimedia Pahang, Datuk Mohammad Fakhruddin Mohd Ariff, pada bulan Ramadan ini, RTM tidak melepaskan peluang menyantuni penduduk setempat, sambil membantu golongan memerlukan.  "Sumbangan daripada rakan-rakan strategik Pahangfm, nyata meringankan beban masyarakat yang ketika ini meraikan bulan Ramadan di fasa peralihan endemik.  "Dan kita beri keutamaan kepada mereka yang betul-betul menghadapi kesulitan dari segi kewangan daripada golongan b40 dan ekasih," katanya di sini.  Turut hadir memeriahkan program, Ketua Pengarah Jabatan Penyiaran Malaysia, Datuk Che Roslan Che Daud dan Pengarah Program Radio, Nor’Ain Bakir.  Dalam majlis sama, Datuk Mohammad Fakhruddin yang juga Adun Bebar menyampaikan sumbangan wang tunai daripada kerajaan negeri kepada lapan penerima bagi tujuan membaik pulih rumah dan perbelanjaan perubatan.  Program yang dianjurkan seharian bersama masyarakat setempat itu, dipenuhi dengan pelbagai pengisian menarik dengan kerjasama rakan-rakan strategik Pahangfm termasuk Syarikat Adabi Kuantan, Universiti Malaysia Pahang, Jabatan Perhutanan Negeri Pahang, Lembaga Perindustrian Nanas dan Syarikat Petronas.

(Datuk Mohammad Fakhruddin ketika menyampaikan sumbangan)


KPM: Garis panduan pengoperasian sekolah 4.0 diumum bulan ini

KOTA BHARU, 17 April - Kementerian Pendidikan (KPM) dijangka membentangkan Garis Panduan Pengurusan dan Pengoperasian Sekolah 4.0 pada bulan ini, kata Menteri Kanan Pendidikan Datuk Dr Radzi Jidin.Beliau berkata prosedur operasi standard (SOP) berkaitan garis panduan tersebut ketika ini di peringkat akhir perincian sebelum diumumkan."Kami mengambil kira semua pandangan termasuk daripada Kementerian Kesihatan (KKM) kerana ia penting supaya guru-guru dan murid sekolah berada dalam keadaan selamat dan terhindar daripada wabak COVID-19," katanya.

(Menteri Kanan Pendidikan Datuk Dr Radzi Jidin, meninjau hari pertama pengoperasian sekolah di sini)

Beliau berkata demikian selepas meninjau hari pertama pengoperasian sekolah tanpa sistem penggiliran di Sekolah Kebangsaan Seri Ketereh, di sini hari ini.Mengulas lanjut, Radzi berkata SOP tersebut turut melibatkan aktiviti kokurikulum di sekolah yang sebelum ini hanya dibenarkan diadakan di kawasan sekolah sahaja."Selain itu, bagi pelajar tinggal di asrama yang mempunyai kontak rapat kepada pesakit positif COVID-19, namun tidak bergejala mereka tidak perlu menjalani kuarantin kendiri dan boleh hadir ke kelas seperti biasa."Kami harap semua masyarakat termasuk guru, ibu bapa dan pelajar sekolah supaya sentiasa mematuhi segala SOP yang ditetapkan kerajaan supaya pelajar ini dapat belajar secara bersemuka seperti biasa tanpa menggunakan sistem penggiliran lagi," katanya.Seramai 130,177 pelajar dari Kumpulan A melibatkan negeri Kelantan, Terengganu, Kedah dan Johor memulakan sesi persekolahan hari ini secara bersemuka tanpa menggunakan sistem penggiliran.- BERNAMA


Polis minta saksi kejadian pemilik kedai kejar pencuri bantu siasatan

BALING 17 April - Polis Daerah Baling masih menjalankan siastan kemalangan seorang pemilik kedai yang ditemukan maut di Kampung Mengkuang Hujung, Kuala Pegang, Baling, Selasa lalu. Ketua Polis Daerah Baling, Superintenden Shamsudin Mamat berkata dipercayai motosikal yang ditunganggi mangsa terbabas sendiri melanggar tiang Tenaga Nasional Berhad TNB.Namun pihaknya masih menyiasat berikutan tular kemalangan berlaku dipercayai akibat mangsa mengejar pencuri yang melarikan tabung masjid dari kedainya. Katanya menerusi kenyataan polis telah melihat rakaman kamera litar tertutup CCTV di kawasan berdekatan kemalangan tersebut iaitu lebih kurang 500 meter dari tempat kejadian di mana tiada aksi kejar mengejar berlaku pada hari kejadian.Bedah siasat telah dijalankan terhadap mangsa pada 13 April di Unit Forensik Hospital Kulim dan mendapati sebab-sebab kematian mangsa adalah “Ischemic Heart Disease Due To Coronary Artherosclerosis".Superintenden Shamsudin turut mengesahkan isteri mangsa telah membuat laporan polis mengenai kecurian berkenaan dan hasil siasatan wanita terbabit tidak dapat mengecam suspek yang melarikan tabung masjid berkenaan .Isteri mangsa hanya dapat melihat suspek memakai topi berwarna coklat dan menaiki motosikal jenis modenas kriss berwarna putih. Justeru polis menyeru mana-mana orang awam yang menyaksikan berkaitan kemalangan dan kejadian curi tersebut boleh menghubungi Pegawai Penyiasat Trafik Ibu Pejabat Polis Daerah Baling Siti Munira Samsudin, di talian 017-4853142 dan boleh melaporkan ke mana-mana Balai Polis berdekatan untuk membantu siasatan. Kes disiasat menurut Seksyen 38O Kanun Keseksaan kerana mencuri.Kejadian kecurian berlaku di Kampung Titi Mentaling Lanai pada Selasa lalu itu tular di media sosial mengatakan mangsa maut akibat motosikalnya ditendang suspek.

(Saksi kejadian diminta memberi kerjasama dengan Polis bagi bantu siasatan)


APMM Perlis rampas 20 set bubu naga

KUALA PERLIS, 17 April- Agensi Penguatkuasaan Maritim Malaysia, Zon Maritim Kuala Perlis merampas 20 set bubu kambang atau bubu naga di kedudukan kira-kira 0.29 batu nautika dari barat pantai Kuala Perlis, Perlis sekitar 1.00 tengah hari, semalam.

Pengarah Zon Maritim Kuala Perlis, Komander Maritim Mohd Hashim Mat Zain berkata, bubu berukuran lebih kurang 10 meter panjang itu dikesan semasa rondaan Op Aman melalui kain biru gelap mencurigakan terapung di permukaan air yang diikat pada pancang-pancang kayu dan disyaki penanda bubu naga.

Tinjauan mendapati, pancang kayu tersebut adalah penanda lokasi bubu naga yang dipasang oleh individu atau kumpulan yang tidak bertanggungjawab.

Berikutan itu, pasukan bot ronda Maritim Malaysia memperluaskan radius pemeriksaan dan menemukan banyak lagi bubu naga ditinggalkan di kawasan tersebut.

Anggota APMM memeriksa setiap pancang kayu tersebut dan mendapati kesemuanya adalah bubu naga.

Kesemua bubu naga tersebut dianggarkan bernilai hampir RM2,400 itu dirampas dan dibawa ke jeti Zon Maritim Kuala Perlis dan diserahkan kepada pegawai penyiasat untuk tindakan lanjut.

Pemilik bubu naga boleh didakwa bawah Seksyen 11(3)(c) Akta Perikanan 1985 kerana menangkap ikan menggunakan kaedah yang tidak dibenarkan.

Jika seseorang individu tersebut ditahan, beliau boleh dikenakan hukuman denda tidak melebihi RM20,000 atau penjara tidak melebihi dua tahun atau kedua-duanya jika disabit kesalahan.


Harga tiket penerbangan: Syarikat dan pihak berkepentingan bincang kaedah terbaik

ISKANDAR PUTERI, 17 April - Syarikat-syarikat penerbangan serta pihak berkepentingan kini sedang memuktamadkan perbincangan berhubung kaedah atau langkah terbaik, bagi menurunkan kadar tambang tiket penerbangan dari Semenanjung Malaysia ke Sabah dan Sarawak, yang disifatkan meningkat, khususnya pada musim perayaan.

Menteri Pengangkutan Datuk Seri Dr Wee Ka Siong berkata perbincangan itu yang melibatkan tiga syarikat penerbangan iaitu Malaysia Airlines, AirAsia dan Malindo, Suruhanjaya Penerbangan Malaysia (MAVCOM) dan Pihak Berkuasa Penerbangan Awam Malaysia (CAAM), telahpun bermula Khamis lepas, dan dijangka dimuktamadkan pada bila-bila masa.

(Perbincangan melibatkan tiga syarikat penerbangan iaitu Malaysia Airlines, AirAsia dan Malindo)

“Sebab kita melihat rungutan yang kita telah dengar. Pertama, kita menyemak kesahihan aduan tersebut secara spesifik. Kedua, kita minta syarikat penerbangan, hendak tak hendak, kena buat (turunkan harga tiket) kerana ia adalah aspirasi kerajaan untuk turunkan harga akan datang.

“Kita faham disebabkan peperangan, krisis antara Rusia dan Ukraine menyebabkan tambang, harga minyak meningkat secara mendadak. Tetapi kita juga perlu melihat dalam konteks Malaysia. Kita faham Sabah, Sarawak dan Semenanjung, mod pengangkutan yang ada cuma satu sahaja iaitu melalui penerbangan,” katanya selepas majlis berbuka puasa bersama media di Forest City Golf Resort, di sini, semalam.

Justeru, Wee berkata satu laporan lengkap berhubung perbincangan itu akan dibuat dan disampaikan kepada Perdana Menteri Datuk Seri Ismail Sabri Yaakob.

“Perdana Menteri sentiasa prihatin dan mengarahkan kepada saya supaya cari kaedah yang praktikal, apa sahaja cara sekali pun. Jadi saya rasa kami rasa terpanggil untuk melihat formula-formula yang telah dicadangkan.

“Syarikat-syarikat penerbangan terpaksa mencari satu kaedah (sama ada) nak tambah frekuensi, cara bagaimana, macam mana nak cari pesawat, membatalkan penerbangan ke mana,semuanya harus dilihat secara total, perlukan penyelarasan yang baik dengan satu sama lain,” katanya.

Menurutnya hasil daripada perbincangan itu kemudiannya akan diumumkan Perdana Menteri dalam dua tiga hari lagi.

Terdahulu, media melaporkan berdasarkan pemantauan terhadap laman web syarikat penerbangan komersial baru-baru ini menyaksikan tambang penerbangan melonjak sehingga RM2,000 (penerbangan pergi balik) iaitu peningkatan sekitar 566 peratus, menjelang tempoh perayaan Hari Raya Aidilfitri (bagi tempoh 29 April hingga 8 Mei).

Mengulas mengenai tiket bas ekspres yang dikatakan juga meningkat bagi musim Aidilfitri ini, beliau berkata kerajaan tidak membenarkan mana-mana pengusaha bas ekspres, mengambil kesempatan dengan menaikkan harga tambang secara melampau khususnya pada musim perayaan.

Beliau berkata apa jua peningkatan sama ada harga atau frekuensi perjalanan, perlu dipohon kepada Agensi Pengangkutan Awam Darat (APAD) sebelum diserahkan kepada pihaknya untuk pertimbangan, yang kemudiannya akan membuat keputusan terbaik dengan mengambil kira kepentingan semua pihak, khususnya pengguna.

“Kita faham bila musim perayaan biasanya kita izinkan kenaikan harga, tetapi tidaklah kepada satu angka yang bebankan rakyat, ini kerana pada setiap musim perayaan memang amalan biasa kenaikan sehingga 10 peratus daripada harga asal.

“Kita sedar apa yang dilalui syarikat pengusaha bas dan alasan disebalik kenaikan harga itu, tetapi kita juga faham dan bersimpati dan tidak akan membiarkan rakyat terbeban dengan kenaikan harga.

“Sehubungan itu, Kementerian Pengangkutan akan buat satu keputusan terbaik untuk melindungi semua pihak termasuk pengguna, perkara ini akan dibincangkan dengan pemegang taruh, itu yang kita lakukan selama ini,” katanya.

Bagaimanapun, setakat ini Wee berkata pihaknya masih belum mendapat aduan secara spesifik berhubung kenaikan harga secara melampau, dan menyeru masyarakat membuat aduan kepada pihak berwajib sekiranya benar berlaku.- BERNAMA


Kerajaan hormati, tak campur tangan keputusan kes basikal lajak - Wee

ISKANDAR PUTERI, 17 April - Kerajaan menghormati keputusan Mahkamah Tinggi yang menjatuhkan hukuman penjara dan denda ke atas pemandu wanita terlibat nahas basikal lajak lima tahun lepas di Johor Bahru selepas disabitkan kesalahan baru-baru ini.

Menteri Pengangkutan, Datuk Seri Dr Wee Ka Siong berkata masyarakat perlu memahami Malaysia mempunyai tiga cabang kuasa iaitu penggubalan undang-undang di Parlimen, kuasa eksekutif di pihak kerajaan dan yang terakhir ialah sistem kehakiman.

“Pertama, saya menghormati sistem kehakiman. Biar sistem kehakiman berjalan. Jadi tak elok eksekutif mengajar bagaimana badan kehakiman itu berjalan. Tidak. Jadi saya rasa kita kena melihat daripada konteks ini.

“Kedua, kita harus merancakkan lagi kesedaran dalam kalangan ibu bapa,” katanya kepada pemberita selepas majlis berbuka puasa di Forest City Golf Resort pada Sabtu.

Beliau juga berkata ketiadaan Perintah Kawalan Pergerakan menyebabkan kumpulan ‘mat rempit’ atau basikal lajak misalnya menganggap mereka sudah bebas dan mungkin aktiviti itu akan mula berleluasa, justeru peranan ibu bapa penting untuk memberikan kesedaran.

(Pada 13 April lalu, Mahkamah Tinggi Johor Bahru menjatuhkan hukuman penjara enam tahun berserta denda RM6,000 kepada Sam Ke Ting, 27/Foto fail)

Wee berkata selain itu, peranan pihak berkuasa seperti polis dalam menguatkuasakan undang-undang terutama Akta Pengangkutan Jalan 1987 yang dipinda pada 2020 dengan hukuman lebih berat kepada pesalah diharap dapat membantu mengekang kejadian tidak diingini.

"Dengan rasa simpati kepada semua pihak terlibat, kita perlu ambil iktibar apa yang berlaku dan sedar risiko dihadapi pengguna jalan raya, jadi kita kena ambil inisiatif dan merancakkan kempen keselamatan jalan raya serta meningkatkan penguatkuasaan.

"Perkara ini sebenarnya tanggungjawab kita bersama, kementerian, penguat kuasa, ibu bapa dan juga masyarakat kerana apabila tragedi seperti ini berlaku, pada akhirnya ia tidak menguntungkan mana-mana pihak,” kata beliau.

Pada Rabu lepas, Hakim Datuk Abu Bakar Katar menjatuhkan hukuman penjara enam tahun dan denda RM6,000 ke atas Sam Ke Ting, 27, bagi kesalahan memandu secara melulu sehingga menyebabkan kematian lapan penunggang basikal lajak pada 18 Feb 2017.

Lesen memandu wanita itu turut digantung selama tiga tahun sebaik sahaja selesai menjalani hukuman.

Keputusan itu sekali gus mengetepikan perintah Mahkamah Majistret pada 10 Okt 2021 yang melepas dan membebaskan tertuduh.

Sam, yang ketika kejadian berusia 22 tahun, didakwa memandu kereta bernombor pendaftaran JQB 9984 di Jalan Lingkaran Dalam secara melulu atau dengan berbahaya sehingga menyebabkan kematian mangsa yang berumur antara 13 hingga 16 tahun pada 3.20 pagi. -BERNAMA


Singgah Sahur : PM santuni petugas barisan hadapan

BERA, 17 April - Perdana Menteri, Dato' Seri Ismail Sabri Yaakob meluangkan masa malam tadi dengan menyantuni petugas barisan hadapan menerusi program Singgah Sahur.  Program tersebut merupakan tradisi Dato Seri Ismail Sabri Yaakob di kawasan Parlimen Bera setiap kali Ramadhan dengan menyerahkan juadah bersahur kepada anggota Polis Diraja Malaysia (PDRM), Ibu pejabat Polis Daerah (IPD) Bera, Jabatan Bomba dan Penyelamat Bera, dan Angkatan Pertahanan Awam (APM) Bera.

(Dato' Seri Ismail Sabri Yaakob menyantuni petugas barisan hadapan menerusi program Singgah Sahur)

Beliau memulakan kunjungan Singgah Sahur ke APM Bera dan meluangkan masa kira-kira 30 minit beramah mesra bersama anggota yang bertugas, seterusnya meneruskan jelajah singgah sahur ke IPD Bera dan JBPM Bera. Program singgah sahur tersebut merupakan antara menifestasi penghargaan beliau terhadap segala pengorbanan APM, PDRM dan Bomba yang menjaga keselamatan Keluarga Malaysia di Bera, tanpa mengira masa.  Turut sama pada program itu ialah Ketua Pemuda UMNO Bahagian Bera, Khairul Nizam Mohamad Zuldin, dan Ketua Puteri UMNO Bahagian Bera, Salmiah Abdul Rahman.


Buka sempadan ekonomi kembali rancak, SOP tetap dititik berat

TANAH MERAH, 17 April - Sektor ekonomi negara kembali rancak dengan pembukaan semula sempadan. Keadaan ini dapat dilihat apabila rakyat sudah mula keluar bagi menjalankan urusan perniagaan selain pusat beli belah turut dikunjungi ramai. Menteri Di Jabatan Perdana Menteri (Ekonomi), Datuk Seri Mustapa Mohamed berkata, namun masih ada prosedur operasi standard (SOP) yang perlu dipatuhi termasuk pelancong yang datang ke Malaysia.

(Menteri Di Jabatan Perdana Menteri (Ekonomi), Datuk Seri Mustapa Mohamed)

"Jadi ini mungkin menjejaskan sedikit pergerakan orang khususnya pelancong-pelancong masih belum lagi meningkat seperti sedia kala."Kita meramalkan pada tahun 2025-2026 baru apa angka yang kita dapat 27 juta sebelum COVID- 19, mungkin dapat kita kembalikan pada angka tersebut jadi dari segi perniagaan sudah berjalan dengan baik," kata Mustapa bercakap dalam sidang media selepas merasmikan Majlis Pelancaran Menghapus Bahaya Kebakaran Musim Perayaan Aidilfitri Jabatan Bomba Dan Penyelamat Negeri Kelantan, di sini.Menurut Datuk Seri Mustapa, walaupun negara semakin pulih daripada krisis kesihatan dan ekonomi, masih terdapat risiko daripada luar yang perlu diambil kira.  Antaranya, peperangan yang berlaku di Ukraine menimbulkan beberapa cabaran kepada ekonomi dunia termasuk peningkatan harga komoditi.


KUSKOP giat perkasa golongan PKS, terutamanya sektor pelancongan

TANJUNG KARANG, 17 April - Kementerian Pembangunan Usahawan dan Koperasi (KUSKOP) giat memperkasa golongan Perusahaan Kecil dan Sederhana (PKS) seiring dengan pembukaan semula sempadan negara. Menurut Menterinya, Tan Sri Noh Omar, ke arah itu pihaknya akan memberi keutamaan kepada golongan PKS yang terlibat dalam sektor pelancongan bagi memperkukuh kedudukan mereka agar terus kompetitif di peringkat antarabangsa.

(Tan Sri Noh Omar ditemui media selepas Majlis Sumbangan Anak-Anak Yatim dan Berbuka Puasa Parlimen Tanjung Karang)

"Yang pertama saya telah minta supaya Bank Rakyat dan SME Bank di bawah Kementerian Usahawan dan Koperasi supaya usahawan yang terlibat dengan pelancongan. "Kalau ada rayuan untuk menstruktur semula pinjaman, hendaklah diberikan keutamaan", katanya selepas Majlis Sumbangan Anak-Anak Yatim dan Berbuka Puasa Parlimen Tanjung Karang. Pihaknya turut melancarkan pembiayaan Sewa Beli Komersial-i bagi memperkukuh sosioekonomi usahawan dalam pembelian kenderaan, jentera dan peralatan baharu terutama dalam sektor pelancongan. Pada majlis itu, 500 penerima terdiri daripada ibu tunggal dan anak yatim menerima sumbangan wang tunai keseluruhan RM61,000.


Khidmat penunggang P-hailing dan petugas barisan hadapan dihargai, terima petrol percuma

KUALA LUMPUR, 16 April- Khidmat penunggang P-hailing dan petugas barisan hadapan yang bermotosikal kini semakin mendapat penghargaan dan pengiktirafan.Inisiatif pemberian petrol percuma nyata dapat mengurangkan beban perbelanjaan untuk kos penggunaan bahan bakar bagi golongan berkenaan.Inisiatif tersebut dilaksanakan oleh badan bukan kerajaan (NGO), MySetiawangsa, bukan sahaja kepada golongan itu bahkan juga kepada masyarakat setempat.Presiden MySetiawangsa, Datuk Mohd Irwan Rizal Ali Napiah berkata program ini sudah kali keempat penganjurannya dan menyasarkan kira-kira 500 pengunjung. "Dengan inisiatif ini, MySetiawangsa dapat membantu mengurangkan bebanan mereka petugas barisan hadapan dan penghantar makanan, kerana jasa dan pengorbanan mereka tidak terbalas. Mereka ini patut kita hargai. Selain itu, kita juga memberikan mesej kesedaran kepada penunggang P-hailing melalui PERKESO dan juga inisiatif kerajaan menerusi Keluarga Malaysia tentang perlindungan keselamatan lah," kata Irwan kepada pemberita RTM.

(Presiden MySetiawangsa, Datuk Mohd Irwan Rizal Ali Napiah ditemui media selepas program tersebut)

Hadir sama menjayakan program kali ini Ehailing.fm, Agensi Anti Dadah Kebangsaan (AADK), Jabatan Penerangan Malaysia (JaPen), PERKESO, dan Petron.Dalam pada itu pihaknya turut mengalu-alukan penyertaan lebih ramai individu atau mana-mana agensi untuk tampil bersama-sama menjayakan program seumpama ini pada masa akan datang.


MOSTI dijangka lancar platform perkongsian data, MOSP hujung tahun ini

KOTA TINGGI, 16 April- Kementerian Sains, Teknologi dan Inovasi (MOSTI) akan menyediakan sebuah platform perkongsian data mentah penyelidikan menerusi Platform Sains Terbuka Malaysia (MOSP) yang dijangka dilancar hujung tahun ini.  Platform ini akan menghubungkan lima universiti penyelidikan negara di bawah projek rintis MOSP sebagai pintu gerbang kepada data mentah penyelidikan yang menjadi aset berharga negara.  Menteri MOSTI, Datuk Seri Dr Adham Baba berkata platform ini akan memudahkan kerja-kerja penyelidikan sekali gus menjimatkan kos.  "Penyelidik dapat melakukan kerja-kerja penyelidikan dengan terangkum dan insklusif dan adalah dianggarkan kerajaan dapat melakukan penjimatan kos kerja-kerja penjimatan ini sekurang-kurangnya RM500 juta setahun," kata Adham kepada RTM pada Program Minggu Sains Negara dan Keluarga Malaysia dan Ihya Ramadan di Bandar Tenggara, di sini.

(Menteri MOSTI, Datuk Seri Dr Adham Baba ditemui pada Program Minggu Sains Negara dan Keluarga Malaysiadan Ihya Ramadan di Bandar Tenggara di sini)

Sehingga kini MOSP telah berjaya melatih lebih 200 penyelia data di peringkat nasional.  MOSTI juga akan melancarkan Buku Modul Komunikasi Sains yang akan memberi panduan kepada penyelidik, saintis, ahli akademik dan guru pada 26 April depan.  Ia sejajar dengan usaha MOSTI merakyatkan sains dan menginsankan teknologi agar sains dan teknologi lebih dekat di hati keluarga Malaysia.


Rusia larang kemasukan PM Britain

MOSCOW, 16 April - Rusia mengumumkan keputusan melarang kemasukan Perdana Menteri Britain, Boris Johnson dan beberapa pegawai tertinggi UK yang lain, selepas London mengenakan sekatan terhadap Moscow susulan operasi ketenteraannya di Ukraine.

"Langkah ini diambil sebagai tindak balas terhadap maklumat tidak terkawal dan kempen politik London yang bertujuan untuk mengasingkan Rusia di peringkat antarabangsa, mewujudkan syarat untuk menyekat negara kita dan menekan ekonomi domestik," kata Kementerian Luar dalam satu kenyataan.Moscow juga menuduh London melakukan tindakan bermusuhan yang tidak pernah berlaku sebelum ini."Kepimpinan British sengaja memburukkan keadaan di sekitar Ukraine, melengkapi rejim Kiev dengan senjata pembunuh dan menyelaraskan usaha serupa bagi pihak NATO," kata kenyataan itu.Senarai hitam yang dikeluarkan termasuk Timbalan Perdana Menteri Britain Dominic Raab, Setiausaha Luar Liz Truss, Setiausaha Pertahanan Ben Wallace, bekas Perdana Menteri Theresa May dan Menteri Pertama Scotland Nicola Sturgeon. -AFP


Cadangan mengangkat Ismail Sabri sebagai Pengerusi BN baharu pandangan peribadi - Annuar

JOHOR BAHRU, 16 April - Cadangan mengangkat Perdana Menteri, Datuk Seri Ismail Sabri Yaakob sebagai Pengerusi Barisan Nasional yang baharu, hanya pandangan peribadi.Menurut Ahli Parlimen Ketereh, Tan Sri Annuar Musa cadangan itu dibuat susulan keputusan Majlis Kerja Tertinggi UMNO yang mencalonkan Ismail Sabri sebagai Perdana Menteri bagi Pilihan Raya Umum ke-15 (PRU-15).  "Itu pada saya satu langkah ke hadapan, satu langkah proaktif yang baik yang membolehkan Perdana Menteri memantapkan lagi kedudukan parti itu sendiri dan kerajaan sementara apa yang saya lontarkan sebagai bahan pemikiran tidak perlu polemik berlebihan kerana ia merupakan satu lontaran idea," katanya.

(Annuar ditemui pemberita di Johor Bahru hari ini)

Beliau ditemui pada Majlis Iftar MenKOMM bersama Komuniti Keluarga Malaysia Negeri Johor, di sini hari ini. Annuar yang juga Menteri Komunikasi dan Multimedia turut mencadangkan Ismail Sabri dipilih sebagai Pengarah Utama Jentera Pilihan Raya BN.  Jelas beliau, usaha tersebut bagi menjamin kemenangan UMNO serta parti-parti komponen BN yang lain lebih berkesan jika Ismail Sabri sendiri menjadi pengarah jentera.


MEDi bantu usahawan muda urus perniagaan berasaskan ekonomi digital

JOHOR BAHRU, 16 April - Mercu Ekonomi Digital, MEDi bakal membantu usahawan muda menguruskan perniagaan berasaskan ekonomi digital.Ia akan diwujudkan di seluruh negara dalam masa terdekat.Menteri Komunikasi dan Multimedia, Tan Sri Annuar Musa berkata pelaksanaannya melibatkan peruntukkan RM50 juta dengan setiap negeri mempunyai satu MEDi.

(Annuar menyampaikan sumbangan kepada para pelajar dari Mahaad Tahfiz Madrasah Quran Ar Redha ketika hadir pada program berbuka puasa hari ini/FOTO BERNAMA)

Pembinaannya dikendali Suruhanjaya Komunikasi dan Multimedia dan dibiayai dalam tempoh tiga tahun pertama sebelum diserah kepada operator.  "Dan kita harap disitu ditempatkan usahawan-usahawan muda yang boleh dijadikan contoh dan memberi galakan kepada orang lain daripada segala aktiviti berasaskan ekonomi digital dan penggunaan sepenuhnya e-commerce dapat diwujudkan secara institusi setempat," katanya.Beliau berucap pada Majlis Iftar MenKOMM bersama Komuniti Keluarga Malaysia Negeri Johor, di sini hari ini.Dalam pada itu, lokasi MEDi akan dibincang bersama pemimpin setiap negeri.


Sesi persekolahan tanpa sistem penggiliran mulai esok - Radzi

KOTA BHARU, 16 April - Sesi persekolahan kembali beroperasi seperti sediakala tanpa sistem penggiliran mulai esok. Menteri Kanan Pendidikan, Datuk Dr Radzi Jidin berkata, esok adalah tarikh penting bagi warga kementerian kerana murid-murid yang hadir secara penggiliran tidak perlu lagi menggunakan sistem berkenaan.Kehadiran ke sekolah dan pengoperasian sekolah adalah sama seperti sebelum pandemik COVID-19."Ke arah negara beralih fasa peralihan ke endemik ketika ini pastinya menuntut pelbagai cabaran terutama dalam suasana lebih terbuka membuatkan kemungkinan ada yang tidak mematuhi Prosedur Operasi Standard (SOP)."Jabatan Pendidikan Negeri (JPN), Pejabat Pendidikan Daerah (PPD) dan guru diseru supaya terus memastikan persekitaran sekolah lebih selamat dan sekolah tidak lagi ditutup," katanya.

(Radzi berucap pada  Majlis Ihya’ Ramadan Menteri Kanan Pendidikan bersama warga Pendidikan Kelantan di Kota Bharu)

Beliau berucap pada Majlis Ihya’ Ramadan Menteri Kanan Pendidikan bersama warga Pendidikan Kelantan, di sini hari ini. Pada masa sama, Radzi berkata pihaknya akan mengeluarkan garis panduan 4.0 dalam masa terdekat dengan keadaan lebih terbuka, namun memastikan segala ketetapan dibuat dapat dipenuhi.  "Penyediaan garis panduan itu akan dibincangkan bersama pelbagai pihak termasuk Kementerian Kesihatan agar pendekatan yang diambil dapat dilaksanakan sebaiknya," katanya.


Pengeluaran khas KWSP dijangka meningkat sehingga RM2 bilion lagi

KUALA LUMPUR, 16 April - Pengeluaran Khas KWSP dijangka meningkat sekitar RM1 bilion hingga RM2 bilion, berbanding RM40.1 bilion setakat ini.Ini memandangkan, tempoh permohonan masih dibuka hingga 30 April.Penganalisis ekonomi, Profesor Madya Dr Ahmed Razman Abdul Latiff berkata, pengurus dana persaraan itu sudah membuat perancangan bagi menguruskan kecairan, sekali gus menampung pengeluaran berkenaan.

(Orang ramai dilihat menghantar sendiri borang permohanan pengeluaran khas KWSPdi pejabat KWSP)

"Namun tidak dinafikan bahaw ada kemungkinan beberapa aset atau ekuiti luar negara terpaksa dijual dan penilaian terhadap pelaburan tempatan juga mungkin terpaksa dilakukan."Secara keseluruhannya saya melihat ia tidak akan memberi impak negatif ketara kepada KWSP. Berkenaan 40% ahli yang membuat pengeluaran bagi menampung perbelanjaan keperluan asas harian atau bulanan, jumlah itu jauh lebih rendah berbanding i-Citra yang menyaksikan 62% ahli mengeluarkan simpanan untuk tujuan sama,"ujarnya.Beliau juga berkata, terdapat peningkatan peratusan ahli yang ingin membayar tunggakan hutang dan membantu ahli keluarga yang terjejas dari segi kewangan.


Kes COVID-19 dijangka meningkat semasa sambutan Aidilfitri

KUALA TERENGGANU, 16 April - Jumlah kes positif COVID-19 dijangka meningkat pada perayaan Aidilfitri, yang bakal disambut awal bulan depan.  Menteri Kesihatan, Khairy Jamaluddin berkata ini memandangkan ia merupakan tahun pertama warga kota pulang tanpa sekatan selepas lebih dua tahun negara dilanda pandemik."Risiko jangkitan COVID-19 akan meningkat berikutan pergaulan meluas antara keluarga dan saudara mara sewaktu perayaan tersebut," katanya ketika melakukan lawatan kerja di Hospital Sultanah Nur Zahirah, di sini hari ini.Bagaimanapun katanya, petugas kesihatan sentiasa bersiap sedia bagi menghadapi sebarang kemungkinan dan memberi rawatan kepada pesakit.

(Khairy bercakap kepada media di Kuala Terengganu hari ini)

Dalam pada itu, Khairy berkata varian Omicron masih lagi dianggap sebagai 'penyakit' yang serius terutama bagi golongan berisiko tinggi.Justeru perlindungan yang optimum perlu diberikan khususnya kepada warga emas, pesakit kronik seperti tekanan darah tinggi serta diabetes dan mereka yang mempunyai masalah sistem imun."Omicron masih satu penyakit serius kepada warga emas yang ada penyakit kronik, sistem imun mereka rendah. Bagi mereka yang menganggap Omicron ini selsema biasa tetapi bagi mereka warga emas yang ada darah tinggi Omicron boleh mendatangkan kesan serius."Mereka sangat-sangat digalakkan untuk mendapatkan dos penggalak sebab kesan adalah buruk," katanya.


Kompleks baharu Jabatan Kesihatan Terengganu menjelang 2027

(Tapak cadangan pembinaan Kompleks Jabatan Kesihatan Negeri Terengganu di Wakaf Beruas hari ini)

KUALA TERENGGANU, 16 April - Jabatan Kesihatan Negeri Terengganu (JKNT) akan menerima kompleks baharu di Wakaf Beruas Kuala Terengganu dalam tempoh 5 tahun lagi. Cadangan pembinaan kompleks baharu itu akan dimohon bawah rancangan boleh pinda (rolling plan) keempat Rancangan Malaysia ke-12. Menteri Kesihatan, Khairy Jamaludin berkata sekiranya diluluskan, projek pembinaan dijangka bermula tahun 2024 dan siap pada 2027. Kompleks baharu itu dijangka dapat menyelesaikan masalah tempat letak kereta dan kedudukannya yang ketika ini di pelbagai tempat.

(Khairy (kanan) membuat lawatan ke tapak cadangan pembinaan Kompleks Jabatan Kesihatan Negeri Terengganu di Wakaf Beruas, Kuala Terengganu/BERNAMA)

"Lokasi ini sangat sesuai kerana ia adalah di kawasan pertumbuhan bandar baharu yang menempatkan pelbagai jabatan dan agensi kerajaan."Antara yang ada di sini nanti ialah SPRM (Suruhanjaya Pencegahan Rasuah Malaysia), LHDN (Lembaga Hasil Dalam Negeri), Jabatan Kimia, Jabatan Audit dan kawasan ini sangat strategik. "Biasanya 3 tahun, kos tidak tahu lagi kena tengok dulu sama ada sesuai sebab kawasan tersebut adalah kawasan pembangunan bandar baharu dan banyak pejabat persekutuan, SPRM, kimia geosains kesihatan audit LHDN," katanya kepada pemberita selepas melawat tapak cadangan pembinaan kompleks JKNT dekat Wakaf Beruas di sini, hari ini. Turut hadir Ketua Setiausaha Kementerian Datuk Harjeet Singh dan Ketua Pengarah Kesihatan Tan Sri Dr Noor Hisham Abdullah. Kompleks tersebut akan dibina di tanah seluas 3.12 hektar.  Cadangan bangunan tujuh tingkat itu akan dilengkapi bangunan pentadbiran serta makmal kawalan mutu makanan, forensik dan vektor.  Ketika ini pentadbiran JKNT beroperasi di Wisma Persekutuan Kuala Terengganu.


KWSP terima 5.3 juta permohonan kemudahan pengeluaran khas setakat 14 April

KUALA LUMPUR, 16 April- Setakat 14 April, Kumpulan Wang Simpanan Pekerja (KWSP) menerima sejumlah 5.3 juta permohonan kemudahan pengeluaran khas. Jumlah itu merangkumi 44 peratus daripada 11.95 juta ahli yang layak bersamaan amaun RM40.1 bilion sedang diproses untuk pengkreditan. KWSP menerusi kenyataan memaklumkan 55% pemohon daripada kelompok B40, 59% lagi M40 manakala pemohon T20 mewakili 39%.65% pemohon merupakan Bumiputera diikuti kaum Cina, 12 % dan kaum India, 7%. 17% lagi kaum Bumiputera Sabah dan Sarawak selain bukan warganegara.

Berdasarkan maklum balas, tiga sebab utama permohonan termasuk mengalami pengurangan pendapatan (24%), membantu pasangan atau ahli keluarga yang terjejas kewangan (23%) dan menambah sumber kewangan (14%). Bagi tujuan pengeluaran pula adalah untuk menampung perbelanjaan keperluan asas harian (40%), membayar tunggakan hutang (26%), menambah simpanan kecemasan (8%) dan membantu ahli keluarga yang terjejas kewangan (7%).Terdahulu, kerajaan membenarkan rakyat membuat pengeluaran khas KWSP bernilai RM10,000 yang diumumkan Perdana Menteri, Datuk Seri Ismail Sabri Yaakob pada Perhimpunan Agong UMNO 2021.


Sektor koperasi dijangka jana perolehan RM50 bilion

KUALA LUMPUR, 16 April - Sektor koperasi negara dijangka menjana perolehan lebih baik tahun ini, mencecah RM50 bilion.Menurut Presiden Angkatan Koperasi Kebangsaan Malaysia Berhad (ANGKASA), Datuk Seri Dr. Abdul Fattah Abdullah, ini berdasarkan aktiviti koperasi yang kembali rancak, sejajar kebenaran operasi sektor ekonomi sepenuhnya serta pertambahan koperasi baharu.

(Datuk Seri Dr. Abdul Fattah ditemui selepas menjadi tetamu Selamat Pagi Malaysia di Angkasapuri)

"Berdasar kepada kerancakan koperasi terlibat dalam perniagaan, selain daripada itu juga kita lihat peningkatan rakyat terlibat dalam gerakan koperasi, maksudnya banyak koperasi baharu telah ditubuhkan yang akan digunakan untuk merebut peluang dalam perniagaan,"Bercakap secara eksklusif kepada Berita RTM, katanya bagi separuh pertama 2021, sektor koperasi mencatat perolehan berjumlah RM19 bilion.Walaupun prestasi keseluruhan belum diumumkan, beliau optimis sektor berkenaan mampu menyumbang lebih RM40 bilion.Menerusi Pelan Transformasi Koperasi Malaysia 2021-2025 (TransKom), sektor tersebut disasar menyumbang lima peratus kepada Keluaran Dalam Negara Kasar (KDNK) bersamaan RM60 bilion.


KIMMA salur bantuan makanan asas kepada lebih 3,000 penerima

KLUANG, 16 April- Bagi meringankan beban golongan B40, Kongres India Muslim (KIMMA) akan menyalurkan bantuan kepada lebih 3,000 penerima di seluruh negara sepanjang bulan Ramadan ini.  Presiden KIMMA, Datuk Seri Syed Ibrahim Kader berkata bantuan terdiri daripada kewangan dan keperluan asas melibatkan kerjasama Malik Streams Corporation.  Bantuan bermula di Johor hari ini, dengan sumbangan kepada 400 keluarga B40 yang terpilih sebelum diteruskan ke Melaka esok.  Inisiatif tahun ini, secara tidak langsung, menggenapkan 15 tahun Malik Streams Corporation menyalurkan bantuan Ramadhan, secara berterusan setiap tahun. "Kami memilih 400 keluarga B40 di Johor sebagai permulaan yang mana kami beri bantuan dari segi kewangan sebanyak RM150 dan sekampit beras 5kg sumbangan Malik Streams Corporation," kata Syed Ibrahim ketika ditemu bual RTM selepas menyempurnakan Program Sumbangan Infak Ramadan 2022 di Simpang Renggam, di sini."Tahun ini adalah tahun ke-15 untuk Malik Streams Corporation bekerjasama beri bantuan dan sumbangan dan kita pergi bukan sahaja di Johor malah kita akan jelajah seluruh Malaysia," tambah Ketua Pegawai Eksekutifnya, Datuk Abdul Maluk Dashthigeer.

(Presiden KIMMA, Datuk Seri Syed Ibrahim Kader menyempurnakan Program Sumbangan Infak Ramadan 2022di Simpang Renggam hari ini)


288 kesalahan melibatkan penjualan ayam segar dikesan di Terengganu - KPDNHEP

HULU TERENGGANU, 16 April- 288 kes kesalahan melibatkan penjualan ayam segar dikesan Kementerian Perdagangan Dalam Negeri dan Hal Ehwal Pengguna (KPDNHEP) menerusi Op Pantau yang diadakan bermula 3 hingga 15 April lalu.Jelas Timbalan Menterinya, Datuk Rosol Wahid pemeriksaan dilakukan ke atas 7,493 premis dan mendapati 12 pengeluar, 33 pemborong dan 243 peruncit melanggar peraturan dengan jumlah kompaun terkumpul sebanyak RM151,900.Antara kesalahan yang dikesan adalah penjualan lebih daripada harga maksimum (89 kes), gagal menggunakan tanda harga khas (181 kes) dan kesalahan tiada tanda harga dipamerkan sebanyak 18 kes.Selain itu, KPDNHEP turut menyita barangan dalam operasi terbabit dengan jumlah RM46,970.  "Kalau ada suara yang mengatakan KPDNHEP tidak ambil tindakan, itu silaplah. Kita akan ambil tindakan kepada mereka yang melakukan kesalahan baik peniaga, pemborong atau pengeluar. Mana-mana peringkat yang tidak mematuhi harga maksima yang telah kita tetapkan, kita akan ambil tindakan di setiap rangkaian," kata Rosol yang juga Ahli Parlimen Hulu Terengganu pada sidang media selepas mengadakan tinjauan terhadap Program Jualan Keluarga Malaysia (PJKM) di Sabasun HyperRuncit Cawangan Ajil, di sini.

(Timbalan Menteri KPDNHEP, Datuk Rosol Wahid menyatakan perkara itu menerusi sidang mediaselepas melakukan tinjauan PJKM di Hulu Terengganu)

Menurutnya Johor merupakan negeri tertinggi yang dikesan dengan kes kesalahan terbabit iaitu 68 kes diikuti Perak (36 kes), Pahang (32 kes), Terengganu (23 kes) dan Selangor (23 kes).


Raja Permaisuri Agong cemar duli siapkan 1,500 pek bubur lambuk hari ini

KUALA LUMPUR, 16 April- 1,500 pek bubur lambuk berjaya dihasilkan menerusi Program Memasak Bubur Lambuk anjuran Istana Negara yang dikelolakan Kelab Kebajikan dan Sukan Istana Negara (KEKSIN) 2022.Menariknya, Ke Bawah Duli Yang Maha Mulia Seri Paduka Baginda Raja Permaisuri Agong, Tunku Hajah Azizah Aminah Maimunah Iskandariah sendiri mencemar duli dan berkenan menyediakan bubur lambuk pada program tersebut.Baginda dibantu 100 ahli KEKSIN yang terdiri daripada pegawai dan kakitangan istana.Empat kawah bubur lambuk mengikut resipi Pahang disediakan di perkarangan surau Istana Negara menggunakan aneka bahan terdiri daripada 13 jenis ramuan termasuk sayuran, ayam, ikan bakar, isi ikan tenggiri serta makanan laut seperti udang dan sotong.Pek bubur lambuk tersebut diagihkan kepada kakitangan istana, anggota barisan hadapan, rumah kebajikan serta masjid di sekitar ibu negara.Program yang bermula pada 10 pagi tadi merupakan program tahunan bagi mengimarahkan bulan Ramadan Al Mubarak.

(Raja Permaisuri Agong, Tunku Hajah Azizah Aminah Maimunah Iskandariah di ruangan bahan penyediaanbubur lambuk di Istana Negara hari ini/ISTANA)

"KEKSIN ni adalah badan kebajikan pekerja istana. Jadi, masak bubur lambuk ini adalah acara tahunan bersama semua ahli KEKSIN, dan menerusi program hari ini juga adalah sumbangan daripada mereka kepada rakyat Malaysia semua," kata Tuanku Raja Permaisuri ketika ditemu bual pemberita RTM.Sifat Tuanku Raja Permaisuri yang sudi mencemar duli membantu kelancaran program tersebut disegani rakyat jelata apabila warga maya mula menghujani ruangan komen memuji tindakan baginda di laman Facebook rasmi Istana Negara.Laporan khas disediakan wartawan, Nurul Asmawati Harun, Berita RTM.


Gumpalan rambut dalam kuih limas: JKN Perak tunggu keputusan makmal sebelum ambil tindakan

(Mohd Akmal pada Program Santuni Asnaf dan Golongan Sasar Ramadan anjuran Jabatan Alam Sekitar, JAS)

GOPENG, 16 April - Jabatan Kesihatan Negeri (JKN) Perak akan menunggu keputusan ujian makmal sebelum sebarang tindakan diambil berhubung penemuan segumpal rambut dalam kuih limas yang dijual di bazar Ramadan, baru-baru ini. Exco Kesihatan, Sains, Alam Sekitar dan Teknologi Hijau Perak, Mohd Akmal Kamarudin berkata sampel makanan berkenaan telah diambil dan dihantar ke makmal untuk kajian terperinci.

Menurutnya, hasil pemeriksaan awal yang dijalankan mendapati premis makanan dan rumah peniaga terbabit dikategorikan sebagai bersih.  "Bukan setakat di bazar tetapi rumah peniaga kuih limas juga dibuat siasatan dan siasatan pengadu telah dihantar ke makmal untuk proses seterusnya."Hasil daripada siasatan awal iaitu bazar kuih limas tersebut dijual bersih dan dirumah tempat memproses kuih juga bersih, jadi kita tunggu siasatan seterusnya," kata Mohd Akmal. Beliau berkata demikian selepas Program Santuni Asnaf dan Golongan Sasar Ramadan anjuran Jabatan Alam Sekitar (JAS) negeri, di sini hari ini. Dalam kejadian 12 April lalu, gumpalan rambut tersebut ditemui dalam kuih limas yang dibeli pelanggan di sebuah bazar Ramadan di Teluk Intan.


300 kilogram ikan sejuk beku berkualiti diagih secara percuma

BUKIT GANTANG, 16 April - Sebanyak 300 kilogram ikan sejuk beku berkualiti telah diagihkan secara percuma kepada penduduk menerusi program Jualan Keluarga Malaysia di perkarangan Masjid Al-Ahmadi Changkat Ibol, Changkat Jering, Perak.  Inisatif yang dilaksanakan Lembaga Kemajuan Ikan Malaysia (LKIM) itu turut melakukan lelongan terhadap ikan segar seperti ikan siakap, bawal emas, siakap, nyok-nyok dan ikan kembung dengan harga jualan antara RM3 hingga RM10.

Pengerusi LKIM, Datuk Syed Abu Husin Hafiz Syed Abdul Fasal berkata, inisiatif berkenaan khusus untuk meringankan beban golongan yang memerlukan terutamanya B40.  "Kita buat khususnya di Bukit Gantang sebab mereka yang di kampung ini kadang-kadang tidak mampu nak beli ikan-ikan yang istimewa ini, ikan-ikan bawal emas, ikan nyok-nyok harganya RM26 ke RM30, jadi kita buat lelongan itu tak sampai RM10 sekilogram," kata beliau kepada pemberita pada program Lelongan Ikan Segar di Changkat Ibol, Changkat Jering, di sini. Tambahnya, inisiatif itu diperkenalkan bagi membantu mengstabilkan harga ikan dalam mengurangkan impak peningkatan kos sara hidup pengguna.


Lambakan baju raya dijual dalam talian tidak jejaskan tempahan tukang jahit secara fizikal

(Tukang jahit, Nor Azah A. Aziz menunjukkan antara baju raya pelanggan yang sudah siap dijahit)

GUA MUSANG, 16 April - Lambakan baju siap yang dijual secara dalam talian atau di pasaran tidak menjejaskan tempahan tukang jahit untuk digayakan pelanggan di Hari Raya Aidilfitri pada tahun ini.  Kebanyakan tukang jahit di kawasan luar bandar seperti Gua Musang, Kelantan ketika ini sedang tekun menjahit pelbagai fesyen pakaian untuk memastikan tempahan diterima pelanggan sebelum menjelang Syawal.  Antaranya, Nor Azah A. Aziz, 53 tahun yang tinggal di Kampung Kala yang baharu sahaja menerima bantuan peralatan jahitan bernilai RM10,000 daripada Lembaga Kemajuan Kelantan Selatan (KESEDAR).  Beliau berkata, bantuan yang diterima itu dimanfaatkan sepenuhnya untuk meningkatkan pendapatannya yang menjadi tukang jahit sepenuh masa sejak 20 tahun lalu.

(Tukang jahit, Nor Azah A. Aziz menggunakan peralatan jahitan untuk menyiapkan tempahan baju raya pelanggan)

Katanya, pada tahun ini beliau menerima tempahan hampir 100 pasang baju raya.  "Ambil biasa baju kurung (harga) RM28, baju biasa, baju fesyen RM30 hingga RM35, tengok keadaanlah, saya mengucapkan terima kasih kepada KESEDAR kerana memberi bantuan mesin untuk saya menjahit, cepatlah sebab ada mesin boleh buat bergilir," kata beliau ketika ditemu bual Berita RTM, di sini. Nor Azah yang menjalankan perniagaan kedai jahit di rumahnya berkata, dia akan menjahit pakaian yang ditempah dua bulan sebelum Hari Raya bagi mengelakkan pelanggan merungut.  Selain itu, dia juga menawarkan harga berpatutan iaitu bermula RM28 ke atas bagi baju pelbagai fesyen.


Kursus perkahwinan kepada pasangan suami isteri dicadang, atasi masalah penceraian

KOTA BHARU, 16 April- Kerajaan bercadang untuk menganjurkan kursus perkahwinan kepada pasangan suami isteri yang sudah berkahwin selama tempoh empat hingga enam tahun bagi mengatasi masalah penceraian.  Menteri di Jabatan Perdana Menteri (Hal Ehwal Agama), Datuk Idris Ahmad, bagaimanapun menjelaskan kursus berkenaan mungkin tidak diwajibkan sebaliknya pasangan terbabit hanya akan di minta hadir secara sukarela bagi menambah ilmu rumah tangga.  "Hari ni kursus pra perkahwinan memang wajib kerana kalau tidak ikuti, memamg tak boleh berkahwin, tetapi yang ini sebagai satu untuk advokasi bagi kita didik mereka dan kita nak menghalang benda itu (penceraian) kita cuba untuk laksanakan," katanya. Beliau di temui media selepas merasmikan Pusat Pembangunan Keluarga Mawaddah Kelantan di Kota Bharu yang turut di hadiri Pengerusi Jawatankuasa Kebajikan, Pembangunan Keluarga dan Wanita negeri, Datuk Mumtaz Md Nawi.

(Datuk Idris Ahmad merasmikan Pusat Pembangunan Keluarga Mawaddah Kelantan di Kota Bharu)

Mengulas mengenai kadar penceraian di Kelantan dan Selangor antara yang tertinggi, Idris berkata pihaknya dengan kerjasama pihak berkuasa agama negeri akan menyediakan kaunseling dan menganjurkan kursus bagi menangani masalah berkenaan.  Sementara itu, beliau menyifatkan perbuatan melafaz cerai menerusi dalam talian secara langsung seolah-olah menggadaikan maruah diri selain ia adalah perbuatan akhir zaman.  Tindakan seperti itu menurutnya tidak sepatutnya berlaku dan perlu dielakkan sama sekali.  Media sebelum ini melaporkan, seorang selebriti melafaz cerai talak tiga terhadap isterinya menerusi siaran langsung di laman sosial miliknya, Rabu lalu.  Selebriti berusia 53 tahun itu muncul bersiaran langsung selepas tujuh hari dilaporkan hilang sebelum mengakhiri siaran itu dengan lafaz cerai talak tiga terhadap isterinya.


Kedutaan Malaysia di Jakarta perkenal bantuan konsular 24 jam

JAKARTA, 16 April - Kedutaan Malaysia di Kuningan di sini menyediakan talian bantuan konsular 24 jam untuk individu yang memerlukan, kata kuasa usaha Adlan Mohd Shaffieq.Pengenalan talian itu seiring dengan trend perjalanan rentas sempadan yang terus berubah akibat pandemik COVID-19 serta komitmen berterusan dalam meningkatkan kualiti perkhidmatan.“Beberapa perkara yang telah kita lakukan antara lain ialah menambah baik perkhidmatan telefon, kita ada talian duty officer 24 jam.“Ini memudahkan bukan sahaja warga Malaysia tetapi juga rakyat Indonesia yang inginkan perkhidmatan konsular,” kata Adlan di majlis berbuka puasa dan solat terawih di kedutaan di sini, malam tadi.Talian kecemasan selepas waktu pejabat di kedutaan adalah +62 813 8081 3036.

( Adlan Mohd Shaffieq di majlis berbuka puasa di Kedutaan malam tadi di Kuningan/FOTO BERNAMA)

Terdahulu, seramai 200 rakyat Malaysia hadir pada majlis yang kali pertama diadakan sejak dua tahun susulan pandemik COVID-19.“Pada masa akan datang kita akan lihat program-program yang boleh dilakukan bersama-sama warga Malaysia di Jakarta, disebabkan suasana mulai berubah dari fasa pandemik ke endemik,” kata Adlan.Selain menceriakan Ramadan, majlis bertujuan mengeratkan kembali silaturrahim dan rata-rata yang hadir menzahirkan rasa syukur serta merakamkan ucapan penghargaan.“Terima kasih kerana sudi mengundang saya dan keluarga, gembira dapat bertemu lagi dalam suasana begini,” kata Ikhwan Fadhli yang bertugas sebagai pengarah operasi PT Errita Pharma di Bandung.Pengarah jualan dan pemasaran PT Prima Agro Mandiri, Azry Jamlus pula berkata ini membuktikan kedutaan prihatin terhadap rakyat Malaysia dan dapat mengenali pegawai-pegawai baharu. - BERNAMA


Sambutan Rumah Terbuka Aidilfitri di Sri Perdana pada 8 Mei

(Perdana Menteri Datuk Seri Ismail Sabri Yaakob beramah mesra dengan penduduk Kampung Mengkarak ketika membuat lawatan di Masjid Kampung Mengkarak sempena program Jelajah Semarak Ramadan hari ini/BERNAMA)

BERA, 16 April - Rumah Terbuka Aidilfitri di Sri Perdana pada tahun ini tidak akan dilaksanakan pada 1 Syawal seperti tahun-tahun lepas, sebaliknya diadakan pada 8 Mei nanti Perdana Menteri, Datuk Seri Ismail Sabri Yaakob berkata, ia bagi memberi laluan kepada orang ramai untuk pulang berhari raya bersama keluarga, setelah 2 tahun larangan pulang beraya dikuatkuasakan berikutan penularan COVID-19.  "Saya memang merancang untuk sambutan hari raya rumah terbuka untuk Perdana Menteri di Sri Perdana saya tak buat hari pertama. "Biasanya hari pertama raya rumah terbuka Perdana Menteri tahun ini tidak sebab saya nak beri peluang semua orang balik kampung dulu, jadi kita akan buat hari Ahad 8 hari bulan Mei. Jadi balik kampung dulu, beraya dengan kelaurga sebab sambutan malam raya tu memang ditunggu-tunggu," kata Ismail Sabri selepas menyampaikan sumbangan oleh Yayasan Petronas menerusi program Jelajah Semarak Ramadan di sini.

(Datuk Seri Ismail Sabri ketika ditemui wartawan selepas beramah mesra dengan penduduk Kampung Mengkarakketika membuat lawatan di Masjid Kampung Mengkarak sempena program Jelajah Semarak Ramadan hari ini)

Seramai 4,800 asnaf, ibu tunggal dan anak yatim menerima sumbanganwang tunai itu yang disampaikan pada hari ini dan esok.  Perdana menteri berkata, sambutan hari raya Aidilfitri tahun ini pastinya lebih meriah apabila orang ramai dibenarkan pulang beraya di kampung bersama keluarga.  Namun, masyarakat diingatkan supaya sentiasa melakukan kawalan kendiri demi keselamatan diri dan orang lain.  Beliau dalam pada itu turut menjemput orang ramai untuk hadir memeriahkan Rumah Terbuka Parlimen Bera yang bakal diadakan pada 7 Mei di Laman Kerayong.


Kerajaan akan terus beri subsidi haji kepada semua, tanpa pilih golongan tertentu - Idris

(Menteri Di Jabatan Perdana Menteri (Hal Ehwal Agama), Datuk Idris Ahmad berucap pada perasmian Pusat Pembangunan Keluarga Mawaddah Kelantan, di Kota Bharu)

KOTA BHARU, 16 April - Kerajaan akan terus memberikan subsidi haji kepada semua walaupun terdapat cadangan supaya ia diberikan secara bersasar.Menteri Di Jabatan Perdana Menteri (Hal Ehwal Agama), Datuk Idris Ahmad berkata kerajaan masih kekal dengan keputusan sebelum ini untuk meneruskan pemberian subsidi berkenaan tanpa memilih golongan tertentu. Namun kaedah dan formula pemberian akan diumumkan kelak.  "Perlu ingat duit ini bukan duit kerajaan, duit ini adalah duit yang kita pergi itu ialah bantuan haji yang ambil daripada keuntungan pendeposit yang di simpan situ, setakat hari ni mungkin kita bagi dua-dua dulu tapi adalah dia punya formula yang kita bagi nanti, penyimpan-penyimpan di sana, Tabung Haji ini berbeza dengan lain, ia satu adalah tabung, dan yang keduanya haji," kata beliau ketika ditemui media selepas merasmikan Pusat Pembangunan Keluarga Mawaddah Kelantan, di sini.Turut hadir Pengerusi Jawatankuasa Kebajikan, Pembangunan Keluarga Dan Wanita negeri, Datuk Mumtaz Md Nawi.

Media sebelum ini melaporkan, Tabung Haji (TH) disaran supaya melaksanakan pemberian subsidi secara bersasar dengan keutamaan di berikan kepada golongan B40.  Ini kerana dengan mengambil kira kos seorang jemaah muassasah dijangka meningkat sehingga RM25,000 dan bayaran jemaah sebanyak RM9,980, subsidi yang ditanggung TH amat besar.  Ketika ditanya mengenai bayaran untuk kos haji dan sebagainya, Idris berkata, perkara berkenaan akan diumumkan dalam tempoh terdekat sebaik sahaja mendapat kuota haji daripada kerajaan Arab Saudi.  Bagaimanapun, beliau memaklumkan kerajaan akan memastikan kos terbabit tidak akan membebankan para jemaah.  Pada masa sama, pertemuan bersama kerajaan Arab Saudi selain surat rayuan juga telah dihantar untuk memohon tambahan bilangan kuota haji tahun ini.


PM Ismail Sabri santuni golongan asnaf di Bera

BERA,16 April - Perdana Menteri Datuk Seri Ismail Sabri Yaakob hari ini menyampaikan sumbangan kepada golongan yang memerlukan di Bera sempena program Jelajah Semarak Ramadan di Masjid Kampung Batu Bor di sini hari ini.Ismail Sabri ketika ditemui berkata program itu bertujuan membantu meringankan beban golongan asnaf, ibu tunggal dan anak yatim di Bera dalam membuat persiapan menyambut Aidilfitri.“Saya berharap sumbangan berkenaan sedikit sebanyak dapat membantu mereka untuk hari raya nanti dan bantuan seumpama ini memang setiap tahun kita laksanakan,” katanya.Pada program berkenaan, Ahli Parlimen Bera itu turut mempelawa penerima sumbangan untuk menghadiri rumah terbuka yang akan dianjurkannya di Dataran Kerayong, di sini pada 7 Mei depan.Menurut beliau, acara tradisi itu dapat mengeratkan hubungan antara penduduk setempat dan pemimpin masyarakat tanpa mengira kaum dan agama.Terdahulu, Ismail Sabri meluangkan masa kira-kira setengah jam bertanya khabar penerima sumbangan.

(Ismail Sabri menyampaikan sumbangan kepada golongan asnaf di sempena program Jelajah Semarak Ramadan di Masjid Kampung Batu Bor pada Sabtu)

Pada program itu, Ismail Sabri menyampaikan sumbangan daripada Yayasan Petronas kepada lebih 200 penerima yang menetap di Kampung Batu Bor, Charok Putting dan Paya Mengkuang Ladang, di sini.Selain menyerahkan sumbangan kepada penerima di Masjid Kampung Batu Bor, beliau dijadual akan menyampaikan sumbangan kepada lebih 1,000 lagi penduduk Bera di Masjid Mengkarak, Dewan Taman Merbau dan Masjid Bandar Kemayan. Program berkenaan turut dihadiri Pegawai Daerah Bera Datuk Zaman Azam Mohamat Sarif dan pemimpin setempat. - BERNAMA


Bantuan khas rangsangan asnaf MAIPs melibatkan RM5.453 juta.

KANGAR, 16 April- Sepanjang tahun lepas, lebih 18,000 individu menerima Bantuan Khas Rangsangan Asnaf MAIPs Kesan Pandemik Covid-19 yang melibatkan RM5.453 juta.Langkah proaktif Majlis Agama Islam dan Adat Istiadat Melayu Perlis (MAIPs) itu bagi membantu golongan memerlukan terutamanya asnaf yang terjejas akibat pandemik COVID-19.Raja Muda Perlis, Tuanku Syed Faizuddin Putra Jamalullail, bertitah MAIPs juga telah membuat agihan bantuan kepada 15,303 penerima melalui akaun bank.  Manakala, bagi 2,876 penerima lagi yang tidak mempunyai akaun telah menerima bantuan masing-masing menerusi edaran melalui amil-amil kariah. Baginda bertitah demikian ketika menyempurnakan perasmian Majlis Apresiasi Penyumbang Zakat Gaji Tahun 2021 MAIPs di Masjid Tuanku Syed Putra Jamalullail, Kangar.

(Raja Muda Perlis, Tuanku Syed Faizuddin Putra Jamalullail)

Majlis merupakan medium menghargai para penyumbang zakat pendapatan di bawah Skim Potongan Secara Bulanan melalui Majlis Agama Islam dan Adat Istiadat Melayu Perlis.


MOSTI jalankan inovasi lalat askar hitam sebagai sumber alternatif makanan ayam dan ikan

KUALA TERENGGANU, 16 April - Kementerian Sains, Tekonologi Dan Inovasi (MOSTI) mengambil serius mengenai kenaikan harga ayam yang dikaitkan dengan bahan makanan.Ke arah itu inovasi lalat askar hitam atau larva Black Soldier Fly (BSF) dijalankan MOSTI untuk menjadi sumber alternatif bagi makanan ternakan ayam dan ikan. Berdasarkan kajian dijalankan sejak empat tahun lepas, BSF mampu mengurangkan kos membeli makanan haiwan ternakan itu yang ada di pasaran. Timbalan Menterinya, Datuk Ahmad Amzad Hashim berkata larva lalat akan diambil dan dikumpulkan untuk diberi makan kepada ayam dalam bentuk palet dan juga ia berguna untuk ternakan kerana mengandungi protein tinggi. BSF juga menguraikan sisa bahan organik seterusnya larva boleh dijadikan bahan makanan ayam serta hasil buangan BSF pula dijadikan baja.  Justeru beliau mahu lebih ramai penternak menceburinya.

Selepas dilancarkan di Johor bulan lalu, program sama akan diperluas ke Kedah pada bulan Jun ini.  "30% daripada sumber protein untuk tujuan penternak boleh dapatkan daripada Black Soldier Fly, setakat ni dari segi teknologi telah pun terbukti dan sekarang apabila dilaksanakan di Johor dapat diperturunkan kepada penternak dan pengusaha, jadi ini skop saya percaya di bawah Kementerian Pertanian Dan Industri Makanan (MAFI), kita di MOSTI, tanggungjawab kita dari segi penghasilan dan teknologi itu sendiri lah," kata beliau ketika ditemui selepas Program Jualan Ayam Murah di Pasar Chabang Tiga, di sini. Pada program itu beliau yang juga Ahli Parlimen Kuala Terengganu menyumbang subsidi RM6 setiap seekor kepada 15 peniaga di pasar berkenaan. Ia memberi khabar gembira kepada peniaga apabila dapat menjual ayam dengan harga RM7.90 sekilo gram. "Satu langkah yang baik untuk peniaga dan juga pembeli maknanya mungkin ada sedikit meringankan beban untuk penjual, pembeli dan juga saya rasa boleh jadi tarikan Pasar Chabang Tiga ini kembali kepada sedia kala lepas kes tular baru-baru ni dan sebagainya lah," kata peniaga ayam, Zul Fakrul Amin Abdul Manan.


Malaysia kutuk serangan zionis Israel di Masjid Al-Aqsa

PUTRAJAYA, 16 April - Malaysia mengutuk sekeras-kerasnya tindakan biadap tentera rejim Israel terhadap rakyat Palestin di Masjid Al-Aqsa pada pagi Jumaat sehingga menyebabkan ratusan mangsa cedera.Menteri Luar, Datuk Seri Saifuddin Abdullah mengecam perbuatan keji dan tidak berperikemanusiaan yang amat dikesali dan tidak sepatutnya berlaku ketika umat Islam Palestin sedang menunaikan ibadah pada bulan Ramadan."Malaysia mengecam sekeras-kerasnya tindakan biadap Tentera Rejim Israel yang telah menyerang penganut Islam Palestin termasuk anggota perubatan dan wartawan di Masjid Al-Aqsa semalam."Tentera rejim Israel yang turut menyasarkan wanita dalam serangan tersebut merupakan satu tindakan yang kejam dan tidak boleh diterima sama sekali," katanya dalam kenyataan yang dikeluarkan oleh Wisma Putra pada Sabtu.

(Umat Islam Palestin menunaikan solat pada Jumaat/AFP)

Saifuddin menegaskan bahawa Malaysia akan terus konsisten dalam memperjuangkan nasib dan kebajikan rakyat Palestin.Sekurang-kurangnya 153 rakyat Palestin cedera susulan pertempuran antara tentera Israel dan rakyat Palestin apabila tentera menyerbu perkarangan masjid selepas solat subuh pada Jumaat.


Terlalu rindu, Haziq kerap mimpi ibu ayah

(Tinggal kenangan Muhammad Haziq bersama kedua ibu bapa dan adik perempuannya yang terkorban dalam kemalangan maut pada dua tahun lalu/FOTO Peribadi Haziq)

BANDAR BAHARU, 16 April - Kemalangan ngeri yang meragut nyawa tujuh ahli keluarga termasuk ibu, bapa, adik dan neneknya masih kekal tersemat dalam memori Muhamad Haziq Zikri Mohd Zairul, 11, yang kini menjadi yatim piatu.Tragedi itu terus menghantui dirinya tatkala mengenangkan peristiwa hitam yang turut hampir meragut nyawanya.Menurut Haziq, kerinduan terhadap insan tersayang itu semakin mendalam apabila dia kerap bermimpi bertemu arwah ibu dan ayahnya dalam keadaan tersenyum seminggu sekali.Bagaimanapun Haziq reda dengan ketentuan Tuhan selepas 3 tahun pemergian ayahnya Mohd Zairul Mat Isa, 34, dan ibunya Nuratiqah Abd Hamid, 30.Haziq kini tinggal bersama ibu saudaranya, Siti Sarah Mat Isa di Kampung Badlishah, Bandar Baharu.

(Muhammad Haziq Zikri menerima baucer dan duit raya daripada Mydin dan ADUN Bandar Baharu, Datuk Norsabrina Mohd Nor)

"Saya doakan agar mak ayah saya tenang di sana, semoga mereka ditempatkan dikalangan orang yang beriman," luah Haziq ketika ditemui RTM.Tujuh daripada 10 sekeluarga Haziq terlibat dalam kemalangan maut di Jalan Keramat Pulai, Simpang Pulai di Ipoh, Perak Pada 11 Ogos 2020.Perodua Alza yang dinaiki mereka terbabas lalu bertembung dengan sebuah treler di laluan bertentangan.Mereka dalam perjalanan dari Cameron Highlands menuju ke Simpang Pulai untuk pulang ke Kedah selepas bercuti di tanah tinggi berkenaan.Turut terkorban dalam kejadian itu ialah adik Muhammad Haziq iaitu Nur Qaseh Damia, 4, serta nenek, Fatimah Mat Isa, 70.


Program Kayuhan Sahur Nasional FM, santuni  anak-anak yatim dan ibu tunggal

PETALING JAYA, 16 April- Bagi memeriahkan bulan Ramadan dalam melaksanakan aktiviti ibadat puasa, Nasional FM bersama peserta penaja menyantuni Rumah anak-anak yatim dan Ibu tunggal dalam Program Kayuhan Sahur .Kayuhan yang disertai lebih kurang 45 peserta bermula dari Angkasapuri dan berakhir di Taman Medan, Petaling Jaya, Selangor.Antara yang memberikan sumbangan ialah Presiden Angkatan Koperasi Kebangsaan Malaysia (Angkasa) , Datuk Seri Abdul Fattah Abdullah."Ini sebahagian daripada pakej yang ANGKASA buat bersama Nasional FM kerana sebelum ini kita turun menyantuni mangsa-mangsa banjir di Kg Jawa," kata Abdul Fattah.

(Presiden ANGKASA, Datuk Seri Abdul Fattah Abdullah (berbaju biru) menyampaikan sumbangan pada Program Kayuhan Sahur, pagi tadi)

Sementara itu, Pengurus Nasional FM, Salbiah Mohd Sharif berkata pihaknya menyambut baik dengan program yang dianjurkan, ditambah dengan sokongan para penaja. "Kami bersama dengan rakan2 Nasional FM memberi sedikit kegembiraan kepada mereka dalam menyantuni dan juga Syawal yang bakal disambut nanti," katanya.Turut serta dalam kayuhan tersebut ialah beberapa orang Dj Nasional FM antaranya Odey Petra,Qhalif dan Wan Sham.Program tersebut turut ditaja Datuk Normaziah Sheikh Mohamed dari Kelab Wanita Ikon Malaysia,Eon Auto Mart Glenmarie selaku penaja logistik program dan barangan.Selain itu, antara penaja yang terlibat ialah Rosnizan Md Nawi ,pengasas Ilham Qaseh, Kelab UFKL dan Kelab MINIVELO Malaysia.


Pelaksanaan gaji minimum dijangka rancakkan lagi ekonomi negara

IPOH, 15 April - Pelaksanaan gaji minimum pada 1 Mei depan, dijangka merancakkan lagi ekonomi negara.

Menteri Sumber Manusia, Datuk Seri M. Saravanan berkata ia juga akan memberi lebih pilihan kepada pencari kerja dengan penyediaan kira-kira 600,000 peluang pekerjaan.  Berdasarkan perkembangan semasa, rata-rata majikan dan pemain industri bersetuju dengan pelaksanaan kadar gaji minimum tersebut.  "Hari ini saya lihat kalau ekonomi tidak berjalan dengan baik, bagaimana boleh ada permintaan untuk 519,000 pekerja asing? You can't play hot and cold."Walaupun masih ditapis tidak lulus semua tetapi inilah keadaan semasa," katanya.

(Saravanan ditemubual pemberita di Ipoh hari ini)

Beliau berkata demikian selepas menyerahkan Zakat Wakalah kepada 18 masjid dan 79 surau dalam Parlimen Tapah anjuran Perbadanan Tabung Pembangunan Kemahiran (PTPK) di Dewan Merdeka Tapah.  Terdahulu, beberapa pemain industri termasuk persatuan restoran dan pembuatan dilapor meminta kerajaan memberikan masa kepada mereka untuk menyesuaikan diri dengan keadaan semasa sebelum boleh dilaksanakan kadar gaji minima tersebut.


Kerajaan pandang serius tindakan ambil kesempatan ke atas anak yatim

(Mastura menyampaikan sumbangan kepada anak-anak yatim sempena majlis perasmian dan pelancaran Yayasan Dato' Che Abdullah Al-Lambori/FOTO BERNAMA)

KOTA BHARU, 15 April - Pihak tertentu diingatkan tidak mengeksploitasi nama rumah anak yatim bagi tujuan mengutip derma terutamanya pada bulan Ramadan.Timbalan Menteri di Jabatan Perdana Menteri (Tugas-tugas Khas), Datuk Mastura Mohd Yazid berkata kerajaan memandang serius tindakan golongan tertentu yang mengambil kesempatan ke atas anak yatim di negara ini."Di mana sahaja perkara ini kadang-kadang timbul jadi saya berharap penguat kuasa yang sedia ada akan lebih prihatin untuk melihat perkara ini supaya tidak berleluasa terlalu sangat. Saya rasa bukan hanya kerajaan tetapi masyarakat sendiri tidak suka apa-apa hal diambil kesempatan ke atas anak-anak ini," katanya.

(Mastura meletakkan plak perasmian dan pelancaran Yayasan Dato' Che Abdullah Al-Lambori dan Majlis Berbuka Puasa Meraikan Anak-anak Yatim hari ini/FOTO BERNAMA)

Beliau menyatakan demikian kepada pemberita selepas majlis perasmian dan pelancaran Yayasan Dato Che Abdullah Al-Lambori dan majlis berbuka puasa meraikan anak yatim di sini. Terdahulu lebih 200 anak yatim di seluruh jajahan Tumpat diraikan dalam majlis berkenaan dan pada masa sama Mastura turut menyumbangkan RM10,000 kepada Yayasan Dato Che Abdullah Al-Lambori bagi tujuan merancakkan lagi usaha membantu golongan yang memerlukan


E-sukan: Malaysia mampu lepasi sasaran pingat di Hanoi

KUALA LUMPUR, 15 April - Menjelang Sukan Sea Hanoi, Vietnam 2021.Pasukan e-sukan negara mampu melepasi sasaran asal; satu pingat emas dan tiga gangsa.Pengurus Pasukan, Kelvin Pang Ching Kuen yakin, Malaysia memiliki barisan atlet terbaik dalam lapan jenis permainan termasuk PUBG Mobile, Mobile Legends, Wild Rift dan Arena of Valor (AOV).

(Kelvin Pang Ching Kuen yang menyifatkan malaysia memiliki barisan atlet terbaik dalam lapan jenis permainan)

Beliau menjangkakan lebih pingat akan diperoleh menerusi skuad PUBG Mobile dengan penyertaan pemain profesional, iaitu Muhammad Dhiya Ulhaq Muhammad Araz dan Muhammad Farhan Abdul Gafar."Kami berharap kita dapat podium berganda untuk PUBG Mobile kerana PUBG Mobile juga ada kategori pasukan dan kategori solo juga, jadi semoga dapat bonus dari sana," Kata Kelvin Skuad e-sukan negara sebelum ini menyandarkan harapan pingat emas dalam permainan PUBG Mobile, sementara harapan pingat gangsa digalas wakil Mobile Legends, Wild Rift dan Arena of Valor (AOV).


PM berbuka puasa bersama warga IPT

(Ismail Sabri hadir pada Majlis Berbuka Puasa Bersama Institut Pengajian Tinggi di Kompleks Seri Perdana/FOTO BERNAMA)

PUTRAJAYA, 15 April - Perdana Menteri Datuk Seri Ismail Sabri Yaakob hari ini berbuka puasa bersama 502 pelajar dari Institusi Pengajian Tinggi Awam (IPTA) dan Institusi Pengajian Tinggi Swasta (IPTS) di Laman Sari, Kompleks Seri Perdana, di sini.Mereka terdiri daripada pelajar Universiti Teknologi MARA (UiTM), Universiti Sains Malaysia (USM), Universiti Utara Malaysia (UUM), Universiti Malaya (UM), Universiti Multimedia, Politeknik dan Kolej Komuniti seluruh negara.

(Ismail Sabri beramah mesra bersama orang ramai pada Majlis Berbuka Puasa Perdana Menteri Bersama Institut Pengajian Tinggi di Kompleks Seri Perdana hari ini/FOTO BERNAMA)

Dalam majlis itu, Perdana Menteri turut menyantuni 38 anak-anak yatim dan asnaf dari Pusat Jagaan Kanak-kanak Yatim Miskin Rukaiyahm Sungai Merab Luar, Kajang.  Turut hadir, Menteri Pengajian Tinggi Datuk Seri Dr Noraini Ahmad.  Ismail Sabri menunaikan solat maghrib, isyak dan tarawih secara berjemaah di Seri Perdana.


Proses pemulihan ekonomi akan kembali rancak- MPN

(Pengerusi MPN, Tan Sri Muhyiddin Yassin)

SEPANG- 15 April- Majlis Pemulihan Negara (MPN) yakin proses pemulihan ekonomi negara akan kembali rancak dalam tempoh beberapa bulan akan datang susulan pembukaan semula sempadan negara pada 1 April.Pengerusi MPN, Tan Sri Muhyiddin Yassin berkata, ia juga didorong kesediaan pihak Malaysia Airlines Holdings Berhad (MAHB) untuk menerima semula penerbangan dari luar negara. "Saya diberitahu bahawa hampir 50 syarikat penerbangan sudah mula datang ke Lapangan Terbang Antarabangsa Kuala Lumpur, KLIA ini dan ia satu petanda yang cukup baik. "Mungkin akan ada lagi yang akan tiba dalam tempoh masa ke hadapan daripada hampir seluruh dunia," katanya."Pelawat juga lebih 250,000 orang sehingga hari ini tapi jumlah itu masih rendah daripada sasaran. "Setelah negara ditutup kepada dunia sekian lama, kita tidak boleh jangka dua minggu mencanak naik," katanya kepada media selepas meninjau situasi di KLIA hari ini.Muhyiddin berkata proses itu akan mengambil masa sekurang-kurangnya dua tahun sebelum negara pulih seperti dahulu.

(Pengerusi MPN, Tan Sri Muhyiddin Yassin berkata, ekonomi dijangka kembali rancak juga didorong kesediaan pihak Malaysia Airlines Holdings Berhad (MAHB) untuk menerima semula penerbangan dari luar negara)

"Jangkaannya agak lama sebelum situasi ini kembali pulih seperti dahulu. mungkin lebih setahun atau dua. tapi this is a good beginning, permulaan yang baik" katanyakepada media selepas tinjauan di Lapangan Terbang Antarabangsa Kuala Lumpur (KLIA) bersempena pembukaan sempadan negara pada 1 April laluBeliau berkata memandangkan sektor pelancongan, yang menyumbang RM80 bilion setahun kepada negara, adalah antara yang terkesan teruk ekoran pandemik COVID-19, satu taklimat akan diadakan bersama Kementerian Pelancongan, Seni dan Budaya.Katanya, ia bagi meneliti proses pemulihan sektor itu yang dijangka mengambil masa sekurang-kurangnya tiga tahun untuk kembali pulih.


KPDNHEP dan MOT runding kawalan harga tiket bas ekspres dan kapal terbang musim perayaan

KUALA LUMPUR, 15 April - Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, kementeriannya sedia berunding dengan Kementerian Pengangkutan berhubung kawalan harga tiket bas ekspres dan kapal terbang semasa musim perayaan.Menurutnya, rundingan akan dibuat dalam masa terdekat bagi membincangkan peranan kementerian berhubung isu tersebut.

"Sebelum ini, dilaporkan bahawa kadar tambang bas ekspres akan dinaikkan hampir 10% kepada RM10.02 sen bagi setiap kilometer bermula hujung bulan ini, menjelang Aidilfitri," kata Nanta dalam sidang media selepas merasmikan Majlis Sambutan Ulang Tahun Suruhanjaya Syarikat Malaysia (SSM), di sini.Lebih teruk, harga tiket penerbangan ke Sabah dan Sarawak didakwa melambung sehingga 500%.


PICKids: Dapatkan segera dos pertama sebelum tarikh akhir 15 Mei

KUALA LUMPUR, 15 April - Ibu bapa perlu segera mendaftar untuk mendapatkan dos pertama vaksin COVID-19 untuk anak-anak mereka di bawah PICKids sebelum tarikh akhir 15 Mei. Langkah itu dapat mengelak pembaziran pembelian vaksin terutama kepada kanak-kanak.

Bagaimanapun Pakar Kesihatan Awam, Dr. Hanafiah Bashirun berkata pelaksanaannya perlu diteruskan sama ada di fasiliti luar seperti di klinik mahupun di hospital swasta."Tujuan pemberian vaksin ini yang utama untuk mengelakkan berlakunya komplikasi tidak diingini terutama golongan kanak-kanak yang juga ada kategori berisiko tinggi seperti mempunyai penyakit asma, ataupun penyakit paru-paru kronik. "Jadi individu tersebut perlu dilindungi untuk mengelakkan daripada komplikasi jika dijangkiti COVID-19," katanya kepada RTM.Dalam pada itu, rata-rata ibu bapa menyambut baik penetapan tarikh akhir pemberian dos pertama vaksin COVID-19."Saya bersetuju dengan langkah kerajaan dan Kementerian Kesihatan tetapkan tarikh akhir terutamanya bagi ibu bapa mendapatkan vaksin untuk kanak-kanak pada Mei kerana ini secara tidak langsung menggalakkan lebih ramai lagi ibu bapa menghantar anak-anak untuk mendapatkan vaksin secepat mungkin," kata Narima Atan."Saya berpendapat vaksin untuk kanak-kanak ini saya setujulah sebab kita pun dah masuk peralihan ke fasa endemik, orang dewasa pun dah sampai ke dos penggalak, jadi eloklah kita pun tak perlu risau kita dah vaksin, anak-anak pun dah vaksin," jelas Mohd Nuwal Asyran."Bagi saya kita dah melalui fasa ke peralihan endemik dan apa lagi virus yang akan muncul selepas ini. Jadi dengan adanya tindakan oleh kerajaan ini ia akan memberi peringatan kepada ibu bapa betapa pentingnya vaksinasi terhadap kanak-kanak," menurut Nadzirah Nasir.


Pertingkat penguatkuasaaan bazar Ramadan, pantau pencemaran makanan -Khairy

(Menteri Kesihatan, Khairy Jamaluddin melihat teknologi 5G yang digunakan di dalam Ambulan pada majlis perlancaran '5G Ready Ambulance by YTL Communications Sdn Bhd and First Ambulance Sdn Bhd' di YTL Communication Data Centre, Kuala Lumpur)

KUALA LUMPUR, 15 April- Kementerian Kesihatan (KKM) telah mengeluarkan arahan kepada Bahagian Keselamatan dan Kualiti Makanan (BKKM) supaya mempertingkatkan penguatkuasaan di bazar Ramadan terutama yang terdapat aduan mengenai pencemaran makanan.Menterinya, Khairy Jamaluddin berkata, pihaknya ada menerima aduan berkaitan dan telah meminta pemeriksaan dijalankan BKKM segera kerana langkah itu penting untuk memastikan makanan yang dijual sentiasa berkualiti dan selamat untuk pengguna.“Ya, saya telah meminta Bahagian Keselamatan dan Kualiti Makanan (KKM) untuk tingkatkan penguatkuasaan terutama di bazar-bazar Ramadan khususnya bazar yang terlibat dengan aduan pencemaran makanan.“Saya juga telah meminta mereka mengeluarkan kenyataan nanti berkenaan kes-kes keracunan makanan.“Tapi pada masa yang sama, saya juga meminta orang ramai supaya sentiasa berwaspada dengan makanan yang dijual di bazar Ramadan sebelum membeli untuk persiapan berbuka puasa."Kalau tak yakin mereka boleh tengok, bau dan rasa sebelum mereka makan, itu adalah satu langkah untuk memastikan bahawa makanan itu tidaklah tercemar," katanya.Katanya, KKM memandang serius isu pencemaran makanan yang dibeli di beberapa bazar Ramadan seperti tular dalam media sosial baru-baru ini“Saya minta pengguna buat aduan sekiranya ada pencemaran makanan supaya pihak berkuasa tempatan yang jaga pasar malam atau bazar itu boleh ambil tindakan terhadap gerai berkenaan dan kementerian boleh turun laksanakan penguatkuasaan.

(Katanya, KKM memandang serius isu pencemaran makanan yang dibeli di beberapa bazar Ramadan seperti tular dalam media sosial baru-baru ini/FOTO HIASAN)

“Saya juga telah meminta supaya para pengguna membuat aduan dengan segera sekiranya ada pencemaran makanan dikesan di bazar Ramadan,” katanya."Berdasarkan aduan pantas membolehkan pihak berkuasa yang menjaga bazar Ramadan itu mengambil tindakan terhadap gerai yang menjual makanan tercemar dan juga pada masa yang sama KKM boleh turun melaksanakan penguatkuasaan mereka dengan pihak berkuasa tempatan," katanya.Beliau bercakap demikian selepas menyaksikan pelancaran Ambulans Pintar 5G yang pertama di Malaysia dan juga Perjanjian Persefahaman antara First Ambulans Sdn Bhd dan YTL Communications yang menyediakan kemudahan rangkaian itu di Pusat Data YTL di Jalan Ipoh di sini hari ini.Rangkaian 5G dalam ambulans membolehkan pasukan penjagaan kesihatan kecemasan mendapat maklumat awal pesakit sebelum sampai ke hospital.Maklumat awal keadaan pesakit membolehkan pegawai dan petugas perubatan bahagian kecemasan di hospital hospital membuat persiapan sewajarnya dan bertepatan sebelum menerima pesakit dalam perjalanan.


Elak pembaziran ; LZNK minta Pembayaran zakat fitrah secara tunai

ALOR SETAR, 15 April - Pembayaran zakat fitrah secara tunai di semua amil yang dilantik atau kaunter pembayaran zakat di Kedah bukan sahaja mengelakkan pembaziran percetakan resit malah membolehkan data pembayar zakat fitrah direkod. Ketua Pegawai Eksekutif Lembaga Zakat Negeri Kedah (LZNK), Datuk Syeikh Zakaria Othman berkata kaedah tersebut merupakan penambahbaikan kaedah pembayaran zakat fitrah setelah memperkenalkan secara atas talian.  Katanya pembayar zakat fitrah yang hadir perlu mengisi maklumat diri secara manual atau scan QR Code yang disertakan.

"Tahun ini pembayar boleh masukkan mereka punya kad pengenalan dan pihak LZNK galakan pembayar yang tanggungjawab dapat data yang tepat siapa pembayarnya dan sebelum ini kita kumpul duit zakat zahaja," kata Syeikh Zakaria kepada media selepas majlis pembayaran zakat fitrah oleh Raja Muda Kedah Tengku Sarafudin Badlishah Al Aminul Karim Sultan Sallehuddin. Katanya hari ini sahaja seramai 1,300 pembayar zakat fitrah telah menggunakan kaedah tersebut dan jangkaan meningkat pada akhir minggu Ramahan. Tengku Sarafudin Badlishah Al Aminul Karim Sultan Sallehuddin berkenan bercemar duli menunaikan zakat fitrah di Masjid Zahir Alor setar selepas solat Jumaat.  Hadir sama Mufti Kedah Datuk Syeikh Fadhil Awang.  LZNK menyasarkan jumlah kutipan zakat fitrah tahun ini senayak RM11 juta 700,000 dan kutipan tersebut dijangka diagihkan kepada golongan asnaf, fakir miskin, fisabilillah dan mualaf pada 24 April ini.


Menteri, Timbalan Menteri UMNO sokong Ismail Sabri calon PM PRU15

(Ismail Sabri ketika menghadiri Majlis Berbuka Puasa Bersama Majlis Tertinggi UMNO di WTCKL malam tadi)

KUALA LUMPUR, 15 April - Pemilihan Datuk Seri Ismail Sabri Yaakob sebagai calon tunggal Perdana Menteri daripada UMNO bagi Pilihan Raya Umum ke-15 (PRU15) bakal menjamin kesinambungan dan kelangsungan kepada setiap perancangan serta agenda pemulihan negara pasca pandemik COVID-19.Ia sekali gus dapat meningkatkan keyakinan rakyat yang mahu melihat sebuah kerajaan yang stabil dan kukuh ditubuhkan selepas PRU15.Keyakinan itu disuarakan Menteri dan Timbalan Menteri daripada UMNO menerusi kenyataan bersama yang dikeluarkan hari ini."Menteri dan Timbalan Menteri daripada parti UMNO dalam Kerajaan Keluarga Malaysia mengambil maklum dan mengalu-alukan keputusan Majlis Kerja Tertinggi UMNO yang telah menamakan Datuk Seri Ismail Sabri Yaakob sebagai calon Perdana Menteri bagi menghadapi Pilihan Raya Umum ke-15 (PRU15)."Keputusan yang dicapai dalam mesyuarat yang berlangsung semalam secara jelas mencerminkan keterbukaan kepimpinan UMNO yang diterajui Datuk Seri Dr Ahmad Zahid Hamidi selaku Presiden dan Datuk Seri Mohamad Hasan selaku Timbalan Presiden. Ia juga merupakan manifestasi jiwa besar Presiden UMNO seperti yang terungkap dalam ucapan penggulungan beliau semasa Perhimpunan Agung UMNO 2021 bulan lalu," menurut kenyataan itu.

Pada masa sama, mereka turut berjanji untuk berusaha memastikan segala perancangan pemulihan negara ketika ini berjalan lancar.Usaha tidak akan terhenti, hingga parlimen dibubarkan dan mandat rakyat dikembalikan dalam PRU15."Menteri dan Timbalan Menteri daripada parti UMNO mengucapkan terima kasih dan penghargaan kepada seluruh kepimpinan UMNO atas keputusan yang telah dibuat ini dan beriltizam untuk berusaha sehabis baik dalam memastikan segala perancangan pemulihan negara yang sedang berlangsung ketika ini berjalan denganbaik dan lancar sehinggalah parlimen dibubarkan dan mandat rakyat dikembalikan dalam PRU15 yang akan datang," tambah kenyataan itu.


PGG: Tadbir urus baik tingkat prestasi kewangan GLIC

PUTRAJAYA, 15 April - Prinsip Tadbir Urus Baik bagi Syarikat Pelaburan Berkaitan Kerajaan, PGG akan menjadi rujukan tunggal garis asas tadbir urus dan amalan kemampanan semua Syarikat Pelaburan Berkaitan Kerajaan (GLIC) setaraf dengan amalan terbaik antarabangsa. Menteri Kewangan, Tengku Datuk Seri Zafrul Tengku Abdul Aziz berkata PGG disokong oleh tiga prinsip utama iaitu kepimpinan dan keberkesanan lembaga pengarah, memperkukuh komposisi lembaga pengarah dan menggalakkan pengendalian pelaburan dan ketelusan."Bagi memastikan GLIC dikemudi dengan baik, PGG memberi penekanan terhadap peranan dan tangunggjawab lembaga pengarah. Semua pengarah harus memimpin melalui teladan berdasarkan prinsip serta kewajipan dalam ketelitian, ketelusan, dan kesetiaan. "Proses lantikan dan kelayakan seseorang pengarah juga diberi penekanan penting. Hanya individu yang berkelayakan dan mempunyai pengalaman yang luas serta berintegriti akan diberi mandat sebagai ahli lembaga pengarah GLIC," katanya.

Beliau berkata demikian semasa berucap melancarkan Prinsip Tadbir Urus Yang Baik Bagi Syarikat Pelaburan Berkaitan Kerajaan, di sini hari ini.PGG juga menyarankan penubuhan struktur tadbir urus bagi pengawasan elemen alam sekitar, sosial dan tadbir urus (ESG) dalam strategi pelaburan masa hadapan bagi memastikan kesiapsiagaan GLIC untuk memenuhi permintaan pasaran. Pelbagai data global menunjukkan syarikat yang memberi tumpuan kepada isu ESG berjaya mengurangkan kos, meningkatkan produktiviti pekerja, mengurangkan pelbagai risiko serta mencipta lebih banyak peluang pekerjaan dan perniagaan.


Agong dan Permaisuri zahir ucapan Selamat Hari Good Friday dan Easter.

KUALA LUMPUR, 15 April- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan Selamat Menyambut Hari Good Friday dan Easter, kepada penganut agama Kristian di negara ini.Menerusi catatan di laman Facebook Istana Negara, Seri Paduka berdua menzahirkan harapan agar mereka yang menyambut perayaan itu dilimpahi kedamaian, ketenangan dan kebahagiaan.“Semoga sambutan ini dipenuhi dengan kedamaian, ketenangan dan kebahagiaan kepada semua yang menyambutnya,” menurut catatan itu.Penganut Kristian menyambut Good Friday hari ini dan Easter pada 17 April.

(((Seri Paduka berdua menzahirkan harapan agar mereka yang menyambut perayaan itu dilimpahi kedamaian, ketenangan dan kebahagiaan/FOTO FB ISTANA NEGARA)

Sementara itu, Perdana Menteri Datuk Seri Ismail Sabri Yaakob turut mengucapkan Selamat Menyambut Hari Good Friday dan Easter, kepada Keluarga Malaysia yang beragama Kristian.Menerusi catatan di Facebooknya, beliau berkata Malaysia meraikan kebebasan beragama dan kepelbagaian sebagai sebuah keluarga besar dan saling menghormati antara satu sama lain.

“Inilah Malaysia sebuah negara yang unik, harmoni dan silang budaya...Umpama selembar benang, dikait, ditenun dan dijalin, akhirnya menjadi kain yang sempurna indahnya...menjadi sebuah Keluarga Malaysia yang sejahtera,” katanya.Sementara itu, Perdana Menteri turut mengucapkan Selamat Menyambut Perayaan Vishu kepada masyarakat Malayalee di negara ini.“Semoga perayaan tahun baharu bagi kaum Malayalee ini, membawa kebaikan dan keamanan di samping mengeratkan hubungan sesama Keluarga Malaysia,” katanya.


Senarai barang dalam SHMMP  akan ditambah sempena Aidilfitri - KPDNHEP

KUALA LUMPUR, 15 April - Kementerian Perdagangan Dalam Negeri dan Hal Ehwal Pengguna (KPDNHEP) menjangkakan terdapat penambahan barangan yang akan dimasukkan dalam Skim Harga Maksimum Musim Perayaan (SHMMP) sempena Aidilfitri.Menterinya, Datuk Seri Alexander Nanta Linggi berkata akan ada barangan yang ditambah selain ayam dan telur yang dikawal setiap kali musim perayaan.Katanya, antara barangan itu termasuklah seperti kelaziman sebelum ini iaitu sayur-sayuran, ikan, daging dan barangan yang mendapat permintaan yang tinggi ketika perayaan.

"Kami belum dapat tentukan lagi sebab setiap barang, setiap harga yang ditetapkan, kita teliti dengan baik, bukan suka-suka. Sebab itu saya tidak sebut barangan itu sekarang kerana mungkin tidak perlu pun.

"Harga sudah rendah, bekalan tidak ada masalah, apa perlunya kita buat harga maksimum. Mengikut apa yang kita kaji nanti, baru boleh kita tetapkan," katanya pada sidang media selepas merasmikan Majlis Sambutan Ulang Tahun Suruhan Jaya Syarikat Malaysia (SSM), di sini.Menyentuh mengenai SSM, beliau berkata, pihaknya berharap lebih banyak perniagaan didaftarkan selepas ini selepas negara beralih kepada fasa peralihan endemik.Katanya, setakat 31 Mac ini, 8,568,916 perniagaan, Perniagaan Liabiliti Terhad (PLT) dan 1,446,196 syarikat berdaftar dengan SSM.


Ismail zahir penghargaan kepada UMNO dicalon sebagai PM PRU15

PUTRAJAYA, 15 April - Naib Presiden UMNO Datuk Seri Ismail Sabri Yaakob menzahirkan terima kasih kepada partinya kerana mencalonkan dirinya terus menjadi Perdana Menteri selepas Pilihan Raya Umum Ke-15 (PRU15).Katanya, selain memanjatkan kesyukuran, keputusan sebulat suara itu melambangkan bahawa UMNO kekal terus bersatu dalam kalangan ahlinya tanpa berbelah bahagi."Saya ucapkan terima kasih kepada presiden (Ahmad Zahid), timbalan presiden (Datuk Seri Mohamad Hasan), ‘Top Five’ dan semua ahli MT kerana secara sebulat suara menyokong saya sebagai calon perdana menteri selepas PRU15 jika Barisan Nasional memenangi pilihan raya nanti," kata perdana menteri kesembilan itu.

(Ismail Sabri dicalon sebagai Perdana Menteri PRU15 akan datang/FOTO FB Ismail Sabri)

Semalam, Majlis Tertinggi (MT) UMNO yang dipengerusikan Presiden UMNO Datuk Seri Dr Ahmad Zahid Hamidi sebulat suara mencadangkan Ismail Sabri sebagai calon perdana menteri pada PRU15.“Ini menunjukkan bahawa, UMNO ini terus bersatu walaupun macam-macam pihak mengaitkan kumpulan-kumpulan (dalam UMNO) dan sebagainya."Tetapi, keputusan semalam jelas menunjukkan bahawa apa yang diperkatakan oleh masyarakat adalah tidak benar," katanya semasa ditemui media selepas melancarkan Coopmart dan Coop Community Mart (CCM) Koperasi Pudina Putrajaya Bhd di sini hari ini."Keputusan semalam jelas menunjukkan bahawa apa yang diperkatakan adalah tidak benar kerana UMNO terus kukuh, solidaritinya kuat, jadi tidak ada kem pun dalam UMNO," katanya.Ismail Sabri bagaimanapun tidak tahu bila PRU15 akan diadakan.


Program Ihya Ramadan Yadim bantu golongan memerlukan

KOTA BHARU, 15 April - Yayasan Dakwah Islamiah Malaysia (Yadim) memperuntukan RM450,000 sepanjang Ramadan ini untuk membantu golongan yang memerlukan.Ia dilaksanakan menerusi 'Program Ihya Ramadan Yadim'.Ketua Pegawai Eksekutifnya, Tuan Kamarul Arief Tuan Soh berkata peruntukan diagihkan kepada cawangan Yadim di sembilan negeri.Setiap cawangan akan menerima RM50,000."Ini semua adalah sumbangan orang ramai yang diberi kepada Yadim dan juga peruntukan oleh kerajaan kepada kami, jadi itu yang kita lakukan. Semoga dengan program Ramadan ini, kita dapat keberkatan bersama sama," katanya.

Beliau berkata demikian selepas Jelajah Barokah Sahur Bersama Pengawal Keselamatan di beberapa lokasi sekitar Kota Bharu. Antara lokasi terpilih, Hospital Raja Perempuan Zainab 2 (HRPZ 2) Kota Bharu dan Hospital Universiti Sains Malaysia (HUSM) Kubang Kerian.  Hadir sama, Pengarah Yadim negeri Kelantan, Mahadi Awang.